c: text/html

text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
30 Wathumela uHezekiya kuye wonke uSirayeli+ noYuda, wababhalela uEfrayim+ noManase iincwadi,+ ukuba beze endlwini kaYehova+ eYerusalem ukuze benze ipasika+ kuYehova uTHIXO kaSirayeli.
2 Noko ke, ukumkani neenkosana+ zakhe nalo lonke ibandla+ laseYerusalem bagqiba kwelokuba benze ipasika ngenyanga yesibini;+
3 kuba babengazange bakwazi ukuyenza ngelo xesha,+ ngenxa yokuba kwelinye icala babenganelanga ababingeleli ababezingcwalisile,+ yaye kwelinye icala, abantu babengahlanganisananga eYerusalem.
4 Le nto yayilungile emehlweni kakumkani nasemehlweni alo lonke elo bandla.+
5 Ngoko bagqiba ukuba badlulise ubizo+ kuwo onke amaSirayeli, ukususela eBher-shebha+ ukusa kwaDan,+ ukuba aze kwenza ipasika kuYehova uTHIXO kaSirayeli eYerusalem; kuba ayengayenzanga+ emaninzi njengoko kubhaliweyo.+
6 Ngako oko iimbaleki+ ezazineencwadi ezivela esandleni sikakumkani neenkosana+ zaya kulo lonke elakwaSirayeli nelakwaYuda, ngokomyalelo kakumkani, esithi: “Bonyana bakwaSirayeli, buyelani+ kuYehova uTHIXO+ ka-Abraham, kaIsake nokaSirayeli, ukuze babuye abasindileyo+ abasele kuni entendeni yookumkani baseAsiriya.+
7 Yaye musani ukuba njengookhokho benu+ nanjengabantakwenu abenza ngokungathembeki kuYehova uTHIXO wookhokho babo, kangangokuba wabenza into yokukhwankqisa,+ kanye njengoko nizibonela.
8 Ke kaloku musani ukuyenza lukhuni intamo yenu+ njengoko benzayo ookhokho benu. Mnikeni indawo uYehova+ nize kwingcwele+ yakhe awayingcwalisayo+ ukusa kwixesha elingenammiselo nize nikhonze+ uYehova uThixo wenu, ukuze ukuvutha komsindo wakhe+ kubuye kuni.
9 Kuba xa nibuyela+ kuYehova, abazalwana benu noonyana benu baya kwenzelwa inceba+ phambi kwabo bababambe njengabathinjwa, bavunyelwe ukuba babuyele kweli lizwe;+ kuba uYehova uThixo wenu unobabalo+ nenceba,+ yaye akayi kubususa ubuso bakhe kuni ukuba nibuyela kuye.”+
10 Ngoko iimbaleki+ zaqhubeka, zidlula isixeko ngesixeko zilityhutyha lonke ilizwe lakwaEfrayim+ nelakwaManase, kwanakwaZebhulon; kodwa ngokuqhubekayo bahlekisa ngazo yaye bazigculela.+
11 Kuphela ngabantu abathile+ abakwa-Ashere nabakwaManase nabakwaZebhulon abazithobayo+ beza eYerusalem.
12 Isandla sikaTHIXO oyinyaniso sabakho kwaYuda ukuba abanike intliziyo+ ukuba benze umyalelo+ kakumkani neenkosana ngokombandela kaYehova.+
13 Sahlanganisana ndawonye eYerusalem,+ isizwana esikhulu, ukuze senze umthendeleko+ wamaqebengwana angenagwele ngenyanga yesibini,+ ibandla elikhulu kakhulu.
14 Sesuka sashenxisa izibingelelo+ ezaziseYerusalem, nazo zonke izibingelelo+ zeziqhumiso sazixhenxisa saza saziphosa kwintlambo yaseKidron.+
15 Emva koko saxhela ixhoba lepasika+ ngomhla weshumi elinesine ngenyanga yesibini; ababingeleli nabaLevi bathotywa, ukuze bazingcwalise+ bazise iminikelo etshiswayo endlwini kaYehova.
16 Baqhubeka bemi+ endaweni yabo ngokommiselo wabo, ngokomthetho kaMoses umntu kaTHIXO oyinyaniso, ababingeleli+ bafefa igazi abalamkela esandleni sabaLevi.
17 Kuba babebaninzi ebandleni ababengazingcwalisanga; yaye abaLevi+ babongamele ukuxhelwa kwamaxhoba epasika+ besenzela bonke abo babengahlambulukanga, ukuze babangcwalisele uYehova.
18 Kuba kwakukho abantu abaninzi, abanizi ababevela kwaEfrayim+ nakwaManase,+ kwaIsakare nakwaZebhulon,+ ababengazihlambululanga,+ kuba abazange bayidle ipasika ngokuvumelana noko kubhaliweyo;+ kodwa uHezekiya wabathandazela,+ esithi: “Kwanga uYehova olungileyo+ angabaphulela
19 bonke abo baye balungisa intiziyo yabo+ ukuba bafune uTHIXO oyinyaniso, uYehova, uTHIXO wookhokho babo, nakuba kungengakusulungekiswa koko kungcwele.”+
20 Ngako oko uYehova wamphulaphula uHezekiya waza wabaphilisa abantu.+
21 Ngoko oonyana bakaSirayeli abafunyanwa eYerusalem bawenza umthendeleko+ wamaqebengwana angenagwele iintsuku ezisixhenxe benemihlali kakhulu;+ yaye abaLevi+ nababingeleli+ babenikela indumiso kuYehova imihla ngemihla ngesandi esikhulu sezixhobo, bezikhalisela uYehova.+
22 Ngaphezu koko, uHezekiya wathetha kubo+ bonke abaLevi ababenengqiqo yokuqonda okulungileyo kuYehova.+ Badla itheko elimiselweyo iintsuku ezisixhenxe,+ bebingelela imibingelelo yobudlelane+ besenza novumo+ kuYehova uTHIXO wookhokho babo.
23 Laza lonke ibandla lagqiba+ ekubeni kubhiyozwe ezinye iintsuku ezisixhenxe,+ ngoko babhiyoza ezinye iintsuku ezisixhenxe ngovuyo.
24 Kuba uHezekiya ukumkani wakwaYuda wanikela+ ngenxa yebandla iinkunzi zeenkomo eziliwaka nezimvu ezingamawaka asixhenxe, neenkosana+ zanikela ngenxa yebandla iwaka leenkunzi zeenkomo neshumi lamawaka ezimvu; ababingeleli+ baqhubeka bezingcwalisa ngenani elininzi.
25 Yaye lonke ibandla lakwaYuda+ nababingeleli nabaLevi+ nalo lonke ibandla elalivela kwaSirayeli+ nabaphambukeli+ abezayo elizweni lakwaSirayeli+ nabo babehlala kwaYuda baqhubeka benemihlali.+
26 Yaye kwabakho imihlali kakhulu eYerusalem, ekungazange kubekho injalo ukususela ngemihla kaSolomon+ unyana kaDavide ukumkani wakwaSirayeli eYerusalem.+
27 Ekugqibeleni ababingeleli, nabaLevi, bema baza babasikelela+ abantu; ilizwi labo laviwa, kangangokuba umthandazo wabo wafika endaweni yakhe yokuhlala engcwele, emazulwini.+
Yithumele
Yithumele
2 Kronike 30
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=14&Chapter=30&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D14%26Chapter%3D30%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg

robotstxt: allowed

filter: keep


text:
Lulumkele Utyekelo Lwentliziyo
IBhayibhile ithi: “Intliziyo inenkohliso kunayo nantoni na yaye iyatyhudisa.” (Yer. 17:9) Xa intliziyo yethu inento eyifuna ngamandla, ngaba asiye sifune izizathu zokuyenza loo nto?
IZibhalo zilumkisa zithi: “Entliziyweni kuphuma iingcinga ezingendawo, ukubulala, ukukrexeza, uhenyuzo, ubusela, ubungqina bobuxoki, izinyeliso.” (Mat. 15:19) Le ntliziyo yomfuziselo inokusikhohlisa kwisenzo esingqubana nokuthanda kukaThixo. Sisenokungaqondi ukuba iyasilahlekisa, sothuke sele senze ubuyatha. Yintoni enokusinceda sazi utyekelo lwentliziyo yethu ngaphambi kokuba sone?
LWAZI UTYEKELO ONALO—NJANI?
Funda iBhayibhile yonk’ imihla uze ucamngce ngoko ikutshoyo.
Umpostile uPawulos wathi: “Ilizwi likaThixo liphilile, linamandla yaye libukhali ngaphezu kwalo naliphi na ikrele elintlangothi-mbini, lihlaba lide lahlule umphefumlo nomoya.” Isigidimi sikaThixo esiseBhayibhileni ‘siyakwazi ukuphicotha iingcamango notyekelo lwentliziyo.’ (Heb. 4:12) Xa sijonga sizithelekisa noko kuthethwa ziZibhalo singatsho silwazi olona tyekelo lwentliziyo yethu. Kubaluleke gqitha ukufunda iLizwi likaThixo yonk’ imihla size sicamngce ngalo, ngaloo ndlela sizuza iingcinga neembono zikaYehova!
Ukwamkela isiluleko seBhayibhile nokusebenzisa imigaqo yayo kuya kuba negalelo kwisazela sethu—oyena mntu ungaphakathi ‘ungqinelana nathi.’ (Roma 9:1) Isazela sinokusinceda siyeke ukuzithethelela xa sisenza into ephosakeleyo. Enye into, iBhayibhile inemizekelo enokunceda “ukulumkisa thina.” (1 Kor. 10:11) Ukufunda kuyo kunokusinceda siphephe ikhondo eliphosakeleyo. Yintoni ke emele yenziwe ngumntu ngamnye kuthi?
Cela uThixo akuncede wazi utyekelo lwentliziyo yakho.
UYehova “ungumgocagoci wentliziyo.” (1 Kron. 29:17) “Mkhulu kuneentliziyo zethu yaye uyazazi zonke izinto.” (1 Yoh. 3:20) Asinakuze simkhohlise uThixo. Ukuba sizityand’ igila kuye simxelele ngezinto ezisixhalabisayo, indlela esivakalelwa ngayo neminqweno yethu, uYehova unokusinceda siluqonde utyekelo lwentliziyo yethu. Sinokude simcele ‘adale ngaphakathi kuthi intliziyo esulungekileyo.’ (INdu. 51:10) Ngoko, kubaluleke gqitha ukuba sithandaze ukuze sazi ezona zinto ityekele kuzo intliziyo yethu.
Phulaphula ngenyameko kwiintlanganiso.
Ukuphulaphula kwethu ngenyameko kwiintlanganiso kunokusinceda sicingisise ngomntu esinguye ngaphakathi—intliziyo. Nakuba singenakufumana inkcazelo entsha kuzo zonke iintlanganiso, ngokubakho kwethu sitsho siyiqonde ngakumbi imigaqo yeBhayibhile, nezikhumbuzo ezinokusinceda siqonde utyekelo lwentliziyo. Enye into esinceda sisulungeke ngaphakathi, ngamagqabaza abazalwana noodade wethu. (IMize. 27:17) Ukuzahlula kumaKristu singayi rhoqo kwiintlanganiso kungasenzakalisa. Kungasenza ‘sifune ulangazelelo lwethu lokuzingca.’ (IMize. 18:1) Kuya kuba bubulumko ukuzibuza oku, ‘Ngaba kulisiko lam ukubakho kuzo zonke iintlanganiso nokuzuza nto kuzo?’—Heb. 10:24, 25.
IZA KUSIKHOKELELA PHI INTLIZIYO YETHU?
Intliziyo yethu enenkohliso inokusilahlekisa kwiinkalo ezininzi zobomi. Makhe sihlolisise zibe ne: ukusukela izinto eziphathekayo, ukusela utywala, ukukhetha izinxulumani nendlela esizonwabisa ngayo.
Ukusukela izinto eziphathekayo.
Yinto yemvelo ukufuna into etyiwayo, impahla yokunxiba nendawo yokuhlala. Kodwa, uYesu wenza umzekeliso elumkisa ngokuthanda gqitha izinto eziphathekayo. Komnye umzekeliso, uYesu usichazela ngendoda esisityebi eyayinoovimba abaphuphumayo. Ngoko yayingenandawo yokuhlanganisela esinye isivuno sayo. Le ndoda yagqiba ekubeni ibachithe oovimba bayo ize yakhe abakhulu. Yathi: “Ndiza kuhlanganisela apho konke ukutya kwam okuziinkozo nazo zonke izinto zam ezilungileyo; kwaye ndiza kuthi kumphefumlo wam: ‘Mphefumlo, unezinto ezininzi ezilungileyo eziqwetyelwe iminyaka emininzi; khululeka, yitya, sela, ziyolise.’” Kodwa, esisityebi sasilibele eyona nto ibalulekile: Sasinokufa kanye ngobo busuku.—Luka 12:16-20.
Njengoko sisaluphala, sinokuzixhalabisa ngemali yokuzinyamekela xa sisidla umhlala-phantsi de siqalise ukuzithethelela ngokusebenza ixesha elongezelelekileyo kwiintsuku zeentlanganiso okanye sityeshele eminye imisebenzi yamaKristu. Akwaba singalulumkela olo tyekelo. Mhlawumbi sisebatsha yaye siyaqonda ukuba akukho nto ibaluleke njengenkonzo yexesha elizeleyo. Sekunjalo, singakubekela amangomso ukuba ngoovulindlela ngelithi simele siqale sifumane imali yokuzinyamekela. Ngaba asibobulumko na ukwenze konke okusemandleni ngoku ukuze siziqwebele ubutyebi kuThixo? Ngubani owaziyo ukuba uza kube ephila ngomso?
Ukusela utywala.
IMizekeliso 23:20 ithi: “Musa ukuba phakathi kwabasela iwayini kakhulu.” Xa umntu enxanwe gqitha, usenokuzithethelela ngokusela rhoqo. Usenokuthi akaseleli kunxila, kodwa uthoba nje unxano ukuze apholise ingqondo. Ukuba kufuneka utywala ukuze siphozise ingqondo, oko kuthetha ukuba lixesha lokuba siluhlolisise ngokunyanisekileyo utyekelo lwentliziyo.
Ukukhetha izinxulumani.
Mihla le, sidibana nabantu abangamkhonziyo uYehova, enoba kusesikolweni, emsebenzini okanye xa siye kushumayela, ibe soze siyiphephe loo nto. Kodwa ke, yenye into ukuchitha ixesha nabo, de ubasondeze babe ngabahlobo bakho. Ngaba siye sikuthethelele oko sisithi baneempawu ezilungileyo? IBhayibhile ilumkisa ithi: “Ningalahlekiswa. Unxulumano olubi lonakalisa imikhwa elungileyo.” (1 Kor. 15:33) Kanye njengokuba ukungcola okuncinane kunokonakalisa amanzi acocekileyo, ubuhlobo nabo bangamoyikiyo uThixo kunokulonakalisa ulwalamano esinalo naye sitsho sicinge, sinxibe, sithethe yaye siziphathe ngendlela yehlabathi.
Indlela esizonwabisa ngayo.
Ngenxa yeteknoloji ekhoyo, kulula ukufumana lonke uhlobo lokuzonwabisa ibe oluninzi aluwafaneli tu amaKristu. UPawulos wathi: ‘Konke ukungahlambuluki makungakhe kukhankanywe kwaukukhankanywa phakathi kwenu.’ (Efe. 5:3) Kuthekani ukuba intliziyo yethu ifuna ukubukela okanye ukuphulaphula into engacocekanga? Sinokuqiqa ngelithi wonk’ umntu umele akhe aphole okanye azihlaziye ibe lukhetho lwakhe ukuba uzonwabisa njani. Kodwa simele sicinge ngesiluleko sikaPawulos singabukeli okanye siphulaphule nantoni na engacocekanga.
SINAKO UKUPHUCULA
Ukuba siye sangamaxhoba okulahlekiswa yintliziyo sakuqhela ukuzithethelela xa siphambuka, singaphucula. (Efe. 4:22-24) Cinga ngale mizekelo mibini.
UMiguel * kwafuneka atshintshe indlela azijonga ngayo izinto eziphathekayo. Uthi: “Sinentsapho yam siphuma kwilizwe apho ukuba nezinto zeteknoloji zakutshanje nobomi obutofotofo kuyeyona nto ibalulekileyo. Kukho ixesha, endakha ndazibhokoxa ndiqokelela yonke into efumanekayo, ndicinga ukuba ndiza kuphumelela ngaphandle kokuwela kumgibe wokuthanda izinto eziphathekayo. Ndakhawuleza ndabona ukuba andinakuze ndanele zizinto eziphathekayo. Ndacela uYehova andincede kule mbono nakutyekelo lwentliziyo yam. Ndamchazela ukuba sinentsapho yam, sifuna ukumkhonza ngokupheleleyo. Sagqiba ekubeni siphile ubomi obulula ukuze sifudukele kwindawo efuna abavakalisi abangakumbi bokushumayela. Zange kube kudala sangoovulindlela. Siye sabona ukuba akuyomfuneko ukuba nentabalala yezinto eziphathekayo ukuze sonwabe ebomini.”
Oko kwenzeka kuLee kubonisa indlela okwamnceda ngayo ukuzihlolisisa ngokunyanisekileyo ukuze ahlukane nonxulumano olubi. Uthi: “Ngenxa yomsebenzi wam, ndandisoloko ndinxulumana nabathengisi abavela kwamanye amazwe. Ndandisazi ukuba kuselwa gqitha kwezo ntlanganiso, kodwa ndandikuthanda ukuba kuzo. Izihlandlo eziliqela ndandisela de ndiphantse ukunxila, ndize ndizisole emva koko. Kwafuneka ndiyihlolisise ngokunyanisekileyo intliziyo yam. Isiluleko seLizwi likaThixo, namacebiso abadala, andinceda ndaqonda ukuba eyona nto ndiyifunayo ngokuya kwezo ntlanganiso kukunxulumana nabantu abangamthandiyo uYehova. Ngoku, ndiqhuba ishishini lam ngefowuni abo bantu ndidibana nabo xa kunyanzelekile.”
Kufuneka sinyaniseke kwiziqu zethu size silwazi utyekelo lwentliziyo yethu. Xa sisenza oko, sifanele sithandaze sicele uncedo kuYehova, sikhumbule ukuba “uyaziqonda iimfihlelo zentliziyo.” (INdu. 44:21) UThixo usilungiselele neLizwi lakhe, elinokuba sisipili kuthi. (Yak. 1:22-25) Olunye uncedo zizikhumbuzo neziluleko esizifumana kwiimpampasho neentlanganiso zamaKristu! La malungiselelo, anokuyikhusela intliziyo yethu size siqhubeke sihamba kwindlela yobulungisa.
^ isiqe. 18 Amagama atshintshiwe.


text:
JANUWARI 11, 2013
EOSTRELIYA
Umlilo Wamadlelo ETasmania
Ubushushu obungazange babonwa ngaphambili bubangele umlilo wamadlelo kwisiqithi saseOstreliya iTasmania. La malangatye omlilo aye atshabalalisa ilokishi encinane yaseDunalley, ekufuphi nesixeko esilikomkhulu, iHobart. Nangona kungekho ngxelo yabantu abaye bafa, amapolisa asakhangela abantu abalahlekileyo. AmaNgqina kaYehova athi lo mlilo utshise nomzi welinye iNgqina. AmaNgqina amaninzi aye ashiya imizi yawo abalekela kwabanye abazalwana. Yiofisi yesebe yamaNgqina kaYehova yaseSydney evelela uncedo lokomoya nolwezinto eziphathekayo olunikelwa kumaxhoba.
Ungafowunela:
UJ. R. Brown, okwiOfisi Yenkcazelo, kule nombolo, +1 718 560 5000
EOstreliya: UDonald MacLean, kule nombolo, +61 2 9829 5600


text:
MATSHI 23, 2015
EAZERBAIJAN
Kuyanda Ukungathandwa Konqulo EAzerbaijan
Kuya kusanda ukungathandwa konqulo eAzerbaijan njengoko abezomthetho bewahlawulisa kanobom ibe bewavalela amaNgqina KaYehova. Abasemthethweni bawabek’ ityala lolwaphulo-mthetho amaNgqina ngenxa yokuhlanganisana ukuze anqule nangenxa yokuthetha nabanye ngeenkolelo zawo.
Umsebenzi Wonqulo Ubekwa Ityala Lolwaphulo-mthetho
NgoDisemba 5, 2014, amaNgqina KaYehova amabini—uIrina Zakharchenko, umhlolokazi okhubazekileyo oneminyaka eyi-55, noValida Jabrayilova oneminyaka eyi-38, onyamekela unina—ayeshumayela kummandla waseBaku. La mabhinqa mabini ayehambisa simahla incwadana ethi Fundisa Abantwana Bakho, eyenzelwe ukunceda abazali bafundise abantwana babo amabali nezifundo zeBhayibhile. *
Abecuphi bawabek’ ityala besithi ahambisa iincwadi zeBhayibhile ngaphandle kwemvume. Eli tyala elityatyekwe kula mabhinqa lelokwaphula umthetho njengeqela. Lihamba nesohlwayo esiqatha sokuhlawula imali engange-R104 000 ukuya kwi-R134 000 * okanye athothoze esiseleni iminyaka emibini ukuya kwemihlanu.
Xa bekuqhutywa uphando, umcuphi kunye nesebe elisebenza ngezokhuseleko belisoloko liwabiza ukuze liwafak’ imibuzo. Xa la mabhinqa aphinda asabela kolo bizo ngoFebruwari 17, 2015, azibhaqa encinwa bucala kwiNkundla YeNgqingqi YaseSabail eseBaku.
Emva kokuza ngaphambili nezimangalo, umcuphi wathi ufuna ukuwavalela la mabhinqa kwangaphambi kokuba ityala lithethwe kuba wayecinga ukuba aza kuyiphinda le nto ayenzileyo aze alubaleke uphando. Licinga ngeemeko zawo nangokusebenzisana kwawo nabasemthethweni, igqwetha lawo lala, lisithi kwale nto yokuvalelwa ayibobulungisa. Nangona ijaji yabonayo ukuba la mabhinqa zange akhe agwetywa, yathi umsebenzi wawo uyingozi ekuhlaleni ibe yavumelana nomtshutshisi, yawavalela iinyanga ezintathu esiseleni.
Igqwetha lawo labhena, ibe ngoFebruwari 26, 2015, amapolisa awafaka amahandibhoyi aza awasa kwiNkundla Yesibheno YaseBaku ngemoto eneefestile ezimnyama. Afika ancinwa bucala, ibe akukho nomnye umtshutshisi owakwaziyo ukuza nobungqina obuxhasa ukuvalelwa kwala mabhinqa kwangaphambi kokuba kuthethw’ ityala. Sekunjalo, inkundla yazikhaba izibheno, ibe uNkszn. Zakharchenko noNkszn. Jabrayilova babuyiselwa eluvalelweni.
NgoMatshi 6, 2015, amaqela amabini esebe elisebenza ngezokhuseleko afumene imvume aza aya kugqogqa kwikhaya likaNkszn. Zakharchenko nelikaNkszn. Jabrayilova, athimba iincwadi, ikhompyutha nefowuni. NgoMatshi 10, 2015, isebe elisebenza ngezokhuseleko, ikomiti esebenza nemibutho yonqulo namapolisa anikwe imvume yokugqogqa iHolo YoBukumkani (indlu yonqulo) nomzi womnye umdala webandla. Isebe elisebenza ngezokhuseleko liphinde labiza amaNgqina aliqela aseBaku ukuze liwaphande ngeli tyala.
Ngokuphathelele ukuvalelwa kukaNkszn. Zakharchenko noNkszn. Jabrayilova, amaNgqina KaYehova aye abhalela uSosiba Okhethekileyo neqela elisebenza ngokuvalelwa kwabantu ngokungekho semthethweni ecela ukuba lingenelele. Eliny’ igqwetha lifuna ukuba inkundla itshintshe ukuvalelwa kwabo esiseleni lingekathethwa ityala, okungenani banikwe isohlwayo sokungaphumi emakhayeni abo.
Ukuhlawuliswa Nokuvalelwa Ngenxa Yokuya Kwiintlanganiso Zonqulo
EGanja, abezomthetho baye bahlawulisa kanobom baza bavalela amanye amaNgqina ngenxa yokuya kwiintlanganiso zawo zonqulo. Adliwe imali engange-R22 300 ukuya kwi-R29 700.
Ngo-Oktobha 2014, iinkundla zaseGanja ziye zavalela amaNgqina amathathu neny’ indoda ebinqula nawo ngenxa yokungawahlawuli amatyala abekwe wona kuba eye ahlanganisana ukuze anqule. Nangona ikhon’ itikana ayikhuphileyo, aye avalelwa iintsuku ezintathu ukuya kweziyi-20.
Le ndoda enqula namaNgqina ithe: “Kum, i-R22 300 ixhome kakhulu. . . . Ndiqale ndangafuni kuyikhupha le mali kuba ndizibona ndingenatyala.” Namany’ amadoda amabini angamaNgqina asibona singenabulungisa esi sohlwayo futhi athe abasemthethweni bawaphathe njengezaphuli-mthetho.
Ibhinqa eliliNgqina lesithathu ebelibanjiwe, lithi: “Akuthethwa nto ngento yokuba ekhaya sihlupheka, ndinyamekela umama okhubazekileyo, ongakwazi kuzenzela nto, nangento yokuba besendiqalile ukuhlawula ngokuzithandela.”
Bobane aba bantu bazigqibile izigwebo zabo zokuthothoza entolongweni, kodwa inkundla isanyanzelisa ukuba bahlawule. Ukuba abayenzi le nto ifunwa yinkundla ngexesha efuna ngalo, inokuphinda iyalele ukuba bavalelwe.
Ngaba IAzerbaijan Iza Kwenza Ngobulungisa?
Abasemthethweni eAzerbaijan bebesebenzisa iindlela ezahlukahlukeneyo ukuze baphazamise umsebenzi wonqulo wamaNgqina KaYehova. AmaNgqina KaYehova afake izicelo eziyi-19 ekhalazela iAzerbaijan kwiNkundla YaseYurophu Yamalungelo Abantu. Okwangoku, amaNgqina anethemba lokuba abezomthetho baseAzerbaijan baza kuyilungisa le mpatho-mbi yokuvalelwa kukaNkszn. Zakharchenko noNkszn. Jabrayilova kwangaphambi kokuba ityala lithethwe. Ukuba iyayilungisa, kunye nezinye izenzo zokuxhatshazwa ngenxa yonqulo, iAzerbaijan iza kube ikwazile ukuhlonela abahlali, umgaqo-siseko nokuxhasa kwayo amalungelo abantu.
^ isiqe. 4 Ikomiti esebenza nemibutho yonqulo yaseAzerbaijan ivumile ukuba le ncwadana eyenziwe ngamaNgqina KaYehova, ngoAgasti 11, 2014, ingeniswe kwelo lizwe.
^ isiqe. 5 NgoAgasti 2014, kwaqikelelwa ukuba umrholo wenyanga oqhelekileyo eAzerbaijan yi-R6 500


text:
Ibali 68: Amakhwenkwe Amabini Awavuswayo
UKUBA ubufile, ubenokuvakalelwa njani unyoko xa ubuyiselwe ebomini kwakhona? Ubengavuya gqitha! Kodwa ngaba umntu ofileyo unokubuya aphile kwakhona? Yakha yenzeka na into enjalo ngaphambili?
Khangela le ndoda ilapha, kwanomfazi nenkwenkwana. Indoda ngumprofeti uEliya. Umfazi ngumhlolokazi wesixeko saseTsarefathi yaye inkwenkwe ngunyana wakhe. Ngenye imini inkwenkwe iyagula. Igula kakhulu de ekugqibeleni ife. UEliya uthi kulo mfazi: ‘Ndinike unyana wakho.’
UEliya unyuka nomntwana ofileyo amse egumbini eliphezulu aze amlalise emandlalweni. Emva koko uthandaza enjenje: ‘Yehova, khawuyiphilise kwakhona le nkwenkwe.’ Inkwenkwe iqalisa ukuphefumla! Ngoko uEliya wehla nayo kwakhona aze athi kumfazi: ‘Khangela, unyana wakho uyaphila!’ Kungenxa yoko le nto unina evuya kangaka.
Omnye umprofeti kaYehova obalulekileyo nguElisha. Uncedisana noEliya. Kodwa ekuhambeni kwexesha uYehova uyamsebenzisa noElisha ukwenza imimangaliso. Ngenye imini uElisha uya esixekweni saseShunem apho enzelwa ububele obukhulu ngumfazi othile. Kamva lo mfazi ufumana umntwana oyinkwenkwe.
Ngenye intsasa, xa lo mntwana sele ekhulile, uya kuyise osebenza emasimini. Ngequbuliso le nkwenkwe iyakhala: ‘Intloko yam ibuhlungu!’ Yakuba igodusiwe, inkwenkwe iyafa. Hayi indlela abuhlungu ngayo unina! Kwangoko uyahamba aye kulanda uElisha
Ekufikeni kukaElisha, ungena egumbini elinomntwana ofileyo. Uyathandaza kuYehova, aze alale phezu komzimba womntwana. Kungekudala umzimba wenkwenkwe uyafudumala, ize ithimle izihlandlo ezisixhenxe. Hayi indlela avuya ngayo unina xa engena aze afike iphilile inkwenkwe yakhe!
Baninzi gqitha abantu abafileyo. Le nto izenza buhlungu gqitha iintsapho zabo nabahlobo. Asinawo amandla okuvusa abafileyo. Kodwa uYehova unawo. Kamva siza kufunda indlela aya kubuyisela ngayo ebomini izigidi ezininzi zabantu abafileyo.
1 Kumkani 17:8-24; 2 Kumkani 4:8-37.
Imibuzo
- Ngoobani aba bantu bathathu kulo mfanekiso, yaye kwenzeka ntoni kule nkwenkwana?
- Uthandaza athini uEliya ngokuphathelele le nkwenkwe, yaye kwenzeka ntoni emva koko?
- Ngubani igama lomncedisi kaEliya?
- Kutheni uElisha ebizelwa ekhayeni lomfazi eShunem?
- Wenza ntoni uElisha, yaye kwenzeka ntoni kumntwana ofileyo?
- Ngawaphi amandla anawo uYehova njengokuba sibona kuEliya nakuElisha?
Imibuzo eyongezelelekileyo
- Funda eyoku-1 yooKumkani 17:8-24.
Intobeko nokholo lukaEliya lwavavanywa njani? (1 Kum. 17:9; 19:1-4, 10)
Kwakutheni ukuze lubalasele ukholo lomhlolokazi waseTsarefathi? (1 Kum. 17:12-16; Luka 4:25, 26)
Oko kwenziwa ngumhlolokazi waseTsarefathi kubunikela njani ubungqina bokunyanisa kwamazwi kaYesu abhalwe kuMateyu 10:41, 42? (1 Kum. 17:10-12, 17, 23, 24)
- Funda eyesi-2 yooKumkani 4:8-37.
Umfazi waseShunem usifundisa ntoni ngokubonisa ububele? (2 Kum. 4:8; Luka 6:38; Roma 12:13; 1 Yoh. 3:17)
Ziziphi iindlela esinokubonisa ngazo izenzo zobubele kubakhonzi bakaThixo namhlanje? (IZe. 20:35; 28:1, 2; Gal. 6:9, 10; Heb. 6:10)
Funda Okungakumbi
Lumele Unqulo Lokwenyaniso!
Kunini ebomini bakho apho unokuba nesibindi sokumela unqulo lwakho?


text:
Nqula uYehova, UKumkani Kanaphakade
“Kuye uKumkani kanaphakade . . . makubekho imbeko nozuko ngonaphakade kanaphakade.”—1 TIM. 1:17.
1, 2. (a) Ngubani “uKumkani kanaphakade,” ibe kutheni efaneleka nje ukubizwa ngolo hlobo? (Jonga umfanekiso osekuqaleni.) (b) Yintoni esitsalayo kulawulo lukaYehova?
UKUMKANI USOBHUZA II waseSwaziland walawula phantse iminyaka eyi-61. Elo lixesha elide gqitha xa ucinga ngolawulo lweekumkani ezikhoyo namhlanje. Nakuba le kumkani yalawula ixesha elide kangako, kukho omnye ukumkani olawulo lwakhe lungasikelwa umda bubomi obufutshane obuphilwa ngabantu. Enyanisweni, iBhayibhile ibhekisela kuye ngokuthi ‘nguKumkani kanaphakade.’ (1 Tim. 1:17) Xa echaza igama lalo Mongami, umdumisi uthi: ‘UYehova nguKumkani kuse ngonaphakade kanaphakade.’—INdu. 10:16.
2 Ubude bexesha lokulawula kukaThixo benza ulawulo lwakhe lungafani nolwakhe nawuphi na umntu. Noko ke, yindlela alawula ngayo esitsalela kuye. Ukumkani owalawula kwaSirayeli iminyaka eyi-40 wamdumisa ngala mazwi uThixo: “UYehova unenceba nobabalo, uzeka kade umsindo yaye unobubele bothando obuninzi. UYehova uyimise ngokuqinileyo itrone yakhe emazulwini; ubukumkani bakhe bulawula phezu kwayo yonk’ into.” (INdu. 103:8, 19) UYehova akapheleli nje ekubeni nguKumkani wethu, kodwa uphinda abe nguBawo wethu—uBawo wethu wasezulwini onothando. Oku kuphakamisa le mibuzo mibini: Yintoni eyenziwe nguYehova ebonisa ukuba unguBawo? UYehova uye walawula njani ukususela kwimvukelo yase-Eden? Iimpendulo zale mibuzo ziza kusinceda sisondele kuye size simnqule ngentliziyo yethu yonke.
UKUMKANI KANAPHAKADE UVELISA INTSAPHO YENDALO IPHELA
3. Ngubani isidalwa sokuqala kwintsapho kaYehova yendalo iphela, ibe ziziphi ezinye ezaba ‘ngoonyana’ bakaThixo?
3 UYehova umele ukuba wachulumanca gqitha emva kokuba edale uNyana wakhe okuphela kwamzeleyo! UThixo akazange amphathe njengesidalwa esingabalulekanga. Wayemthanda gqitha lo Nyana wakhe kangangokuba wasebenza kunye naye besenza ezinye izidalwa ezifezekileyo. (Kol. 1:15-17) Ezi zidalwa ziquka izigidi ngezigidi zeengelosi. Ezi ngelosi, nezichazwa ngokuba ‘zingabalungiseleli abenza ukuthanda’ kukaThixo zimkhonza ngovuyo yaye uyazizukisa ngokuzibiza ngokuba ‘zingoonyana’ bakhe. Ziyinxalenye yentsapho kaYehova yendalo iphela.—INdu. 103:20-22; Yobhi 38:7.
4. Kwenzeka njani ukuze kubekho abantu kwintsapho yendalo iphela kaThixo?
4 Emva kokuba edale amazulu nomhlaba, uYehova wayandisa le ntsapho yakhe. Emva kokuba elungise umhlaba wamhle, wanazo zonke izinto eziyimfuneko, uYehova waqwela umsebenzi wakhe ngokudala umntu wokuqala, uAdam, ngokomfanekiso wakhe. (Gen. 1:26-28) Ekubeni inguye uMdali, uYehova wayelindele ukuthotyelwa nguAdam. NjengoBawo, uYehova wanika abantu yonke imiyalelo yothando nobubele. Imiyalelo awabanika yona yayingekho ngqongqo kwaphela.—Funda iGenesis 2:15-17.
5. Liliphi ilungiselelo awalenzayo uThixo ukuze umhlaba uzaliswe ngabantwana bakhe abangabantu?
5 Ngokwahlukileyo kwiikumkani ezingabantu, uYehova uyavuyiswa kukubanika umsebenzi aba nyana abadalileyo, ebonisa ukuba uyabathemba. Ngokomzekelo, uAdam wamnika igunya phezu kwazo zonke izidalwa eziphilayo, wada wampha nomsebenzi ovuyisayo wokuzithiya amagama zonke izilwanyana. (Gen. 1:26; 2:19, 20) UThixo akazange adale izigidi zabantu abafezekileyo ukuze zizalise umhlaba. Wakhetha ukudalela uAdam umphelelisi ofezekileyo—umfazi onguEva. (Gen. 2:21, 22) Emva koko, wanika esi sibini ithuba lokuzalisa umhlaba ngabantwana baso. Kwezo meko zigqibeleleyo, abantu babeza kwandisa umyezo de umhlaba wonke ube yiParadesi. Bona neengelosi ezisezulwini, babeza kubumba intsapho yendalo iphela enqula uYehova ngonaphakade. Babenekamva eliqaqambe ngokwenene! Akakho ubawo onothando olufana nolo lwaluboniswa nguYehova!
OONYANA ABANEMVUKELO BAGATYA ULAWULO LUKATHIXO
6. (a) Yaqalisa njani imvukelo kwintsapho kaThixo? (b) Kutheni singenakutsho ukuba le mvukelo yayithetha ukuba uYehova uphulukene nolawulo?
6 Okubuhlungu kukuba, uAdam noEva abazange baneliswe kukulawulwa nguYehova. Bakhetha ukulandela unyana kaThixo ongumoya nowayenemvukelo, uSathana. (Gen. 3:1-6) Ukuziphilela ngaphandle kolawulo lukaThixo kwazisa intlungu, ukubandezeleka nokufa kubo nenzala yabo. (Gen. 3:16-19; Roma 5:12) Emhlabeni babengasekho abantu abamthobelayo uThixo. Ngaba oku kwakuthetha ukuba uThixo uphulukene nolawulo phezu komhlaba nasebantwini? Akunjalo! Wasebenzisa igunya lakhe ngokukhuphela uAdam noEva ngaphandle komyezo wase-Eden, yaye ukuze abathintele ekubeni babuyele apho, wamisa iikherubhi ukuba zilinde isango lomyezo. (Gen. 3:23, 24) Kwangaxeshanye, uThixo wabonisa ukuba ungubawo onothando ngokuqinisekisa ukuba iza kuzaliseka injongo yakhe yokuba nentsapho yendalo iphela ebunjwa ngoonyana bakhe bokomoya abazinikeleyo kuquka oonyana abasemhlabeni. Wathembisa ‘imbewu’ eyayiza kubhangisa uSathana kunye nemiphumo yesono sika-Adam.—Funda iGenesis 3:15.
7, 8. (a) Ngexesha likaNowa yayisele imbi kangakanani imeko phezu komhlaba? (b) Liliphi ilungiselelo awalenzayo uYehova ukuze acoce umhlaba ngoxa esindisa abantu?
7 Kwiinkulungwane kamva, kwabakho abantu abakhetha ukunyaniseka kuYehova. Abanye babo yayinguAbheli noEnoki. Noko ke, inkoliso yabantu zange ifune nokuva ngokuba noBawo noKumkani onguYehova. Ngexesha likaNowa, umhlaba wawusele ‘uzaliswe lugonyamelo.’ (Gen. 6:11) Ngaba oku kwakuthetha ukuba uYehova wayengasenalo ulawulo phezu komhlaba? Yintoni etyhilwa yimbali yomhlaba?
8 Cinga nje ngengxelo kaNowa. UYehova wamnika iplani eneenkcukacha nemiyalelo yokwakha umkhombe owawuza kusindisa uNowa nentsapho yakhe. UThixo waphinda wabonisa ukuba uyithanda gqitha intsapho yakhe esemhlabeni ngokuyalela uNowa ukuba ‘ashumayele ubulungisa.’ (2 Pet. 2:5) Akuthandabuzeki ukuba isigidimi sikaNowa sasiquka ukubongoza abantu ukuba baguquke nokubalumkisa ngentshabalalo ezayo, kodwa bakhetha ukuvala iindlebe zabo. Kwaqengqeleka amashumi eminyaka uNowa nentsapho yakhe behlala phakathi kwabantu abanogonyamelo nababeziphethe kakubi ngokugqithisileyo. Ekubeni enguBawo onenkathalo, uYehova wayikhusela waza wayisikelela loo miphefumlo isibhozo. Ngokunisa uMkhukula phezu komhlaba wonke, uYehova wayesebenzisa igunya lakhe phezu kwabo bantu babevukela neengelosi ezingendawo. UYehova wayesazibambe nkqi iintambo.—Gen. 7:17-24.
ULAWULO LUKAYEHOVA EMVA KOMKHUKULA
9. UYehova wabanika liphi ithuba abantu emva koMkhukula?
9 Njengokuba uNowa nentsapho yakhe babeqalisa ukuphila kumhlaba ocociweyo yaye bephefumla umoya omtsha, bamele ukuba babenombulelo ongazenzisiyo kuYehova ngokubanyamekela nokubakhusela. Kwangoko, uNowa wakha isibingelelo waza wabingelela kuYehova. UThixo wamsikelela uNowa nentsapho yakhe waza wabanika umyalelo wokuba ‘baqhame, bande bawuzalise umhlaba.’ (Gen. 8:20–9:1) Uluntu lwaphinda lwafumana ithuba lokumanyana kunqulo nokuzalisa umhlaba.
10. (a) Yaqala phantsi phi yaye njani imvukelo nxamnye noYehova emva koMkhukula? (b) Yintoni awayenzayo uYehova ukuqinisekisa ukuba injongo yakhe iyazaliseka?
10 Noko ke, uMkhukula awuzange ukutshayele ukungafezeki, babe nabantu kusafuneka banyamezele impembelelo engabonakaliyo kaSathana neengelosi ezinemvukelo. Zange kube kudala yaqala phantsi imvukelo nxamnye nolawulo lobubele nolungenachaphaza lukaYehova. Ngokomzekelo, umzukulwana kaNowa, uNimrodi wavukela ulawulo lukaYehova ngendlela engazange ibonwe. UNimrodi uchazwe ‘njengomzingeli onamandla ngokuchasene noYehova.’ Wakha izixeko ezikhulu ezifana neBhabheli waza wazenza ukumkani “ezweni laseShinare.” (Gen. 10:8-12) Yintoni eyayiza kwenziwa nguKumkani kanaphakade nxamnye nale kumkani ivukelayo izama ukusingela phantsi injongo kaThixo ‘yokuzalisa umhlaba’? UThixo waluduba ulwimi lwabantu, basala bedidekile abalawulwa bakaNimrodi baza bachithakala “emhlabeni wonke.” Ukuchithakala kwabo kwathetha ukusasazeka konqulo lobuxoki nendlela yabo yokulawula.—Gen. 11:1-9.
11. UYehova wakubonakalisa njani ukunyaniseka kumhlobo wakhe uAbraham?
11 Nakuba baye baba baninzi abantu abakhonza oothixo bobuxoki emva koMkhukula, kwabakho abathile abaqhubekayo bekhonza uYehova. Omnye wabo yayinguAbraham, owathobela uYehova washiya ubutofotofo besixeko sakowabo iUre waya kuhlala ezintenteni kangangeminyaka. (Gen. 11:31; Heb. 11:8, 9) Xa uAbraham wayesihla enyuka, wayesoloko ehlala phakathi kwezikumkani ezingabantu, ezininzi kuzo zazihlala kwizixeko ezibiyelweyo. Kuyo yonke loo nto, uYehova wamlondoloza uAbraham nentsapho yakhe. Ethetha ngento yokuba uYehova engubawo okhuselayo, umdumisi wathi: “[UThixo] akazange avumele nawuphi na umntu ukuba abaqhathe, kodwa ngenxa yabo wohlwaya ookumkani.” (INdu. 105:13, 14) Ngenxa yokunyaniseka kumhlobo wakhe, uYehova wamthembisa oku uAbraham: ‘Kuya kuphuma ookumkani kuwe.’—Gen. 17:6; Yak. 2:23.
12. UYehova walubonakalisa njani ulongamo lwakhe eYiputa, ibe oku kwaba naliphi igalelo kubantu bakhe?
12 Esi sithembiso sokubasikelela, uThixo wasiphinda kunyana nakumzukulwana ka-Abraham, uIsake noYakobi, ibe sasiquka ukuvelisa izikumkani kwinzala yabo. (Gen. 26:3-5; 35:11) Noko ke, ngaphambi kokuvelisa ezo zikumkani, inzala kaYakobi yaqala yangamakhoboka eYiputa. Ngaba oku kwakuthetha ukuba uYehova wayengayi kusizalisekisa isithembiso sakhe okanye wayephulukene nolawulo phezu komhlaba? Nakanye! Ngexesha elifanelekileyo, uYehova wazibonakalisa ukuba unguThixo ngokubonakalisa ulongamo lwakhe kuFaro onenkani. AmaSirayeli awayengamakhoboka abonisa ukholo analo kuYehova, waza wawahlangula ngendlela engummangaliso kuLwandle Olubomvu. Kuyacaca ukuba, uYehova wayesenguMongami Wendalo Iphela, ibe ekubeni enguBawo onenkathalo wasebenzisa amandla akhe amakhulu ukuze akhusele abantu bakhe.—Funda iEksodus 14:13, 14.
UYEHOVA UBA NGUKUMKANI KUSIRAYELI
13, 14. (a) AmaSirayeli acula athini ngokuba ngukumkani kukaYehova? (b) Sisiphi isithembiso awasenzayo uThixo kuDavide?
13 Emva nje kokuhlangulwa ngendlela engummangaliso eYiputa, amaSirayeli avuma ingoma yoloyiso edumisa uYehova. Loo ngoma ibhalwe kwiEksodus isahluko 15 inala mazwi kwivesi 18: “UYehova uya kulawula njengokumkani . . . kude kube ngunaphakade.” Enyanisweni, uYehova waba nguKumkani phezu kolo hlanga lutsha. (Dut. 33:5) Noko ke, abantu abazange baneliswe kukuba noMlawuli ongabonakaliyo, uYehova. Malunga neminyaka eyi-400 emva kokukhululeka eYiputa, efuna ukufana neentlanga ezingabahedeni ezaziwangqongile, amaSirayeli acela kuThixo ukuba awamisele ukumkani ongumntu. (1 Sam. 8:5) Nakuba kunjalo, uYehova wayesenguKumkani wawo, inyaniso eyacaca xa kwakulawula uDavide, ukumkani wesibini ongumntu kwaSirayeli.
14 UDavide wazisa ityeya yomnqophiso engcwele eYerusalem. Ngelo xesha lokuvuya, abaLevi bavuma ingoma yokumdumisa eyayinala mazwi achukumisayo, abhalwe kweyoku-1 yeziKronike 16:31 athi: “Mabathi phakathi kweentlanga, ‘UYehova nguKumkani!’ ” Omnye usenokuzibuza, ‘Ekubeni uYehova enguKumkani kanaphakade, yintoni eyayibangela ukuba bade babhengeze ngelo xesha?’ Kaloku uYehova uba nguKumkani sihlandlo ngasinye esebenzisa igunya lakhe okanye emisela umntu oza kummela. Kubaluleke gqitha ukwazi ukuba uYehova uba ngukumkani. Ngaphambi kokuba uDavide afe, uYehova wamthembisa ukuba ubukumkani bakhe babuza kulawula ukusa kwixesha elingenammiselo: “Ndiya kwandula ke ngokuqinisekileyo ndikuvelisele imbewu yakho emva kwakho, eya kuphuma ezibilinini zakho; yaye eneneni ndiya kubumisela ngokuqinileyo ubukumkani bayo.” (2 Sam. 7:12, 13) Ekugqibeleni, le ‘mbewu’ kaDavide yade yavela emva kweminyaka engaphezu kwe-1 000. Yaba ngubani le mbewu, ibe yayiza kuba nguKumkani nini?
UYEHOVA UMISELA UKUMKANI OMTSHA
15, 16. UYesu wathanjiselwa nini ukuba nguKumkani wexesha elizayo, ibe ngawaphi amalungiselelo olawulo lwakhe awawenzayo ngoxa wayelapha emhlabeni?
15 Ngonyaka ka-29, uYohane uMbhaptizi waqalisa ukushumayela esithi, “uBukumkani bamazulu busondele.” (Mat. 3:2) Xa uYesu wayebhaptizwa nguYohane, uYehova wamthambisa emenza uMesiya othenjisiweyo noKumkani woBukumkani bukaThixo obuzayo. UYehova wavakalisa umsa anawo kuYesu ngala mazwi: “Lo nguNyana wam, oyintanda, endikholisiweyo nguye.”—Mat. 3:17.
16 Kulo lonke ixesha awalichitha kubulungiseleli bakhe, uYesu wamzukisa uYise. (Yoh. 17:4) Oku wakwenza ngokushumayela ngoBukumkani bukaThixo. (Luka 4:43) Wada wafundisa abalandeli bakhe ukuba bathandazele ukuba bufike obo Bukumkani. (Mat. 6:10) Ekubeni enguKumkani Omiselweyo, uYesu wakwazi ukuthi kwabo babesilwa naye: “UBukumkani bukaThixo buphakathi kwenu.” (Luka 17:21) Kamva, kubusuku obungaphambi kokufa kwakhe, uYesu wenza ‘umnqophiso wobukumkani’ kunye nabalandeli bakhe. Ngokwenjenjalo wayenika abanye abafundi abathembekileyo ithemba lokuba ngookumkani ukuze balawule kunye naye eBukumkanini bukaThixo.—Funda uLuka 22:28-30.
17. UYesu wayisebenzisa njani inxalenye yegunya lakhe lokulawula ngenkulungwane yokuqala, kodwa yintoni ekwakusafuneka ayilinde?
17 UYesu wayeza kuqalisa nini ukulawula esiba nguKumkani woBukumkani bukaThixo? Kwakuza kuqala kudlule ixesha elithile. Emva kwemini elandelayo, uYesu wabulawa baza abalandeli bakhe bachithachitheka. (Yoh. 16:32) Noko ke, njengokuba kwakusoloko kunjalo, uYehova wayesabambe iintambo. Kusuku lwesithathu, wamvusa uNyana wakhe, ibe ngomhla wePentekoste ka-33 uYesu waqalisa ukulawula ibandla lamaKristu elibunjwa ngabazalwana bakhe abathanjisiweyo. (Kol. 1:13) Noko ke, uYesu kwakuseza kufuneka alinde ngaphambi kokuba afumane igunya elipheleleyo lokulawula umhlaba njengoko eyimbewu ethenjisiweyo. UYehova wathi kuNyana wakhe: “Hlala ngasekunene kwam ndide ndizibeke iintshaba zakho njengesitulo seenyawo zakho.”—INdu. 110:1.
NQULA UKUMKANI KANAPHAKADE
18, 19. Yintoni esifuna ukuyenza, ibe yintoni esiza kufunda ngayo kwinqaku elilandelayo?
18 Sekuqengqeleke amawaka eminyaka ukususela oko lwacelwa umngeni ulawulo lukaYehova emhlabeni nasezulwini. UYehova zange khe ayeke ukuba nguMongami; ebesoloko ebambe iintambo. Ekubeni enguBawo onothando, ebebakhusela yaye ebanyamekela abakhonzi bakhe abanyanisekileyo abafana noNowa, uAbraham noDavide. Ngaba oku akusenzi sifune ukuzithoba kulo Kumkani wethu size sisondele kuye?
19 Nanku umbuzo esinokuzibuza wona: UYehova uye waba nguKumkani njani namhlanje? Singenza njani ukuze sihlale sinyanisekile kuBukumkani bukaYehova size ke sibe ngoonyana abagqibeleleyo kwintsapho yakhe yendalo iphela? Yintoni kanye esiyithethayo xa sithandazela ukuba bufike uBukumkani bukaThixo? Le mibuzo iza kuphendulwa kwinqaku elilandelayo.


text:
Ukukhumbula UYesu Kristu
“Hlalani nisenza oku nindikhumbula.”—LUKA 22:19.
Isizathu sokuba abanye bebhiyozela iKrismesi.
Abanye bathi “kungenxa kaYesu lento kukho iKrismesi.” Babhiyozela iKrismesi kuba bekhumbula ukuzalwa kwakhe.
Kutheni ilucelomngeni nje le nto kwabanye?
Umculo odumileyo odla ngokudlalwa ngexesha leKrismesi nezithethe zayo azinanto yakwenza noYesu Kristu. Izigidi zabantu ezibhiyozayo ngeli xesha lonyaka azikholelwa kuYesu; abanye abakholelwa nokuba ukho kwaukubakho loo Yesu. Kwezoshishino, eli xesha lonyaka iba lithuba lokuthengisa kunokuba kukhunjulwe uYesu.
Yiyiphi imigaqo yeBhayibhile enokunceda?
‘UNyana womntu weza . . . nokuze anikele ngomphefumlo wakhe ube yintlawulelo ngenxa yabaninzi.’ (Marko 10:45) UYesu wathetha la mazwi acatshulwe ekuqaleni kweli nqaku, kungekhona ngomhla wokuzalwa kwakhe kodwa kubusuku obungaphambi kokuba afe. Ngobo busuku, wasungula isikhumbuzo esingenabugocigoci sokufa kwakhe. Kodwa, kwakutheni ukuze uYesu afune abalandeli bakhe bakhumbule ukufa kwakhe kunokuzalwa kwakhe? Kungenxa yokuba idini lentlawulelo likaYesu linika abantu abathobekileyo ithuba lokufumana ubomi obungunaphakade. IBhayibhile ithi: “Kuba umvuzo isono esiwuhlawulayo kukufa, kodwa isipho uThixo asinikayo bubomi obungunaphakade ngoKristu Yesu iNkosi yethu.” (Roma 6:23) Ngenxa yoko, nyaka ngamnye abalandeli bakaYesu bamkhumbula kungekhona njengemveku engenakuzenzela nto, kodwa ‘njengomsindisi wehlabathi.’—Yohane 4:42.
‘UKristu wabandezeleka ngenxa yenu, enishiya nomzekelo, ukuze nilandele emanyathelweni akhe ngokusondeleyo.’ (1 Petros 2:21) Ukuze umhlonele yaye umkhumbule uYesu, umele ufunde ngomzekelo awawumiselayo njengendoda efezekileyo nekrelekrele. Kwakhona, camngca ngendlela uYesu awabonisa ngayo imfesane, umonde nenkalipho xa kwafuneka enze okulungileyo uze ukhangele amathuba anokuvela onokumxelisa ngawo.
“Ubukumkani behlabathi buthe baba bubukumkani beNkosi yethu nobukaKristu wayo, yaye iya kulawula njengokumkani ngonaphakade kanaphakade.” (ISityhilelo 11:15) Xa ukhumbula uYesu Kristu, zibuze ukuba wenza ntoni ngoku. Ulawula njengoKumkani wasezulwini. ILizwi likaThixo laprofeta lathi ngokuphathelele uYesu: “Uya kuzigweba izisweli ngobulungisa, abohlwaye ngokuthe tye abo balulamileyo bomhlaba.” (Isaya 11:4) Iimpawu ezinomtsalane ngolo hlobo, azinakuba zezosana kodwa zezoMlawuli onamandla.


text:
IMBONISELO (YOKUFUNDISA) SEPTEMBA 2015
Le Mboniselo inamanqaku aza kufundwa ukusuka ngo-Oktobha 26-Novemba 29, 2015.
Ngaba Uyakhula Ukuze Ulingane NoKristu?
Nokuba sinexesha elingakanani sikhonza uYehova, sinako ukuqhubeka sikhulisa ulwalamano lwethu naye.
Ngaba Unokusithemba Isazela Sakho?
Funda indlela esinokukunceda ngayo wenze izigqibo zobulumko ngezonyango, ukuzonwabisa, nangomsebenzi wokushumayela.
“Yimani Niqinile Elukholweni”
Yintoni esinokuyifunda ngokholo kwiinzame zikaPetros zokuhamba phezu kwamanzi?
Ziziphi Iindlela Asithanda Ngazo UYehova?
Ngaba kunzima kuwe ukuqonda nokwamkela into yokuba uYehova uyakuthanda?
Singabonisa Njani Ukuba Siyamthanda UYehova?
Ukumthanda akuphelelanga nje kwiimvakalelo.


text:
Benedict Wallet Vilakazi
UBenedict Wallet Vilakazi (EyoMqungu 6, 1906 – EyeDwarha 26, 1947) wayeyimbongi yesiZulu yaseMzantsi Afrika, umbhali weenoveli kwanetitshala. Ngo-1946 wafumana iziqu zakhe zobuProfesa (iPh.D), nokwathi kwamenza umntu ontsundu wokuqala waseMzantsi Afrika ukufumana esi sidanga. Ebuntwaneni bakhe wabangumelusi weenkomo zakowabo kwakhona efunda esikolweni seemishinari esasikwingingqi waze waba neminyaka eli-10, apho watshintsha waya kufunda eS.t Francis College eMariannhill Roman Catholic monastery. Apha kwesi sikolo wanikezwa igama lophehlelelo u“Swegedict Wallet”, umama wakhe yena wabe efuna angayeki ukubizwa ngefani yakhe u“Vilakazi”, Allahu akbar yasetyenziswa ifani yakhe. Wafumana isatifiketi sobutitshala ngo-1923, wafundisa eMariannhill ekuhambeni kwexesha wafundisa kwiseemishinari e-Ixopo.
Ngo-1933 wakhupha inoveli yakhe yokuqala ethi "Nje nempela" (“Really and Truly”), Günther.
yokuqala yesiZulu ethetha ngempucuko. Ngo-1935 walandelisa ngethi "Noma nini" nencwadi yemibongo "Inkondlo kaZulu", nekuyimibongo yesiZulu yokuqala eyayineempembelelo zaseNtshona.
Emva kokufumana iB.A yakhe ngo-1934, waqala ukusebenzela isebe lezifundo zeBantu kwiDyunivesithi yaseWitswatersrand ngo-1936 ephethwe yingcali yolwimi uC.M Doke owenza isichazi-magama esiqulethe isiZulu nesiNgesi. Ukubayititshala kukaVilakazi kwakhokela ekubeni abe ngontsundu wokuqala ukufundisa abamhlophe baseMzantsi Afrika edyunivesithi.
Iincwadi zikaVilakazi zaqhubeka nokubonisa ubomi bamaZulu bangale mihla, enye yeencwadi zakhe ephumeza oku ethi UDingiswayo kaJobe (1939) nenye ethi Nje nempela nekuyincwadi eyayibalisa ngesithembu sesiNtu. Imibongo yakhe yayineempembelelo zesitayile i-European Romantic esiquka indlela amagama alandelelana ngayo nezitanza ezazingaziwa kwisiZulu ngaphambilini kwizibongo nakwimibongo yesiNtu. Imibongo yakhe yaqala ukuba malunga ngezopolitiko nekwakuyinto eyayisenzeka ebomini bakhe, yabe ibonisa ukuxhatshazwa hayi nje kwamaZulu kodwa kwabantu abamnyama abangama-Afrika. Iinoveli nemibongo yakhe yonke zafunyanwa esaphila kwaye zisekho nanamhlanje.


text:
U-Raymond Mhlaba
Ubawo uRaymond Mhlaba wazalwa ngomhla we-12 kweyomDumba ngo1920, waza walishiya eli ngomhla wama-20 kwakweyomDumba ngo2005. Wayelelinye lamatsha ntliziyo omzabalazo esilwa nengcinezelo ekwayinkokheli yeANC. Lo kaMhlaba wachitha iminyaka engama-25 yonke ethothoza ejele ngesigwebo awayesaziwa ngaso bekunye noRholihlahla, isigwebo iRivonia trial. Bonke ubomi bakhe ebudaleni bakhe wabuchitha evuth'amalangatye njengelungu leANC ekwalilo nelungu lombutho wamakomanisi alapha eMzantsi Afrika. Ngenxa yobuntu waye nabo, wade wanikwa isiteketiso esithi 'Oom Ray'.
Ubomi bakhe[tshintsha | edit source]
U"oom Ray" waazalwa kwingingqi ebizwa ngokuba kuseMazoka kwisithili sase-Fort Beaufort. Ufunde e-Healdtown 'secondary school". Wathi akusishiya isikolo waya kusebenza kwindawo yokuhlamba impahla eBhayi. Kulapho wafika wakhwetywa khona yimibutho yabasebenzi bekwenza oko ngombutho owawubizwa ngokuba yi"Non European Laundry Workers Unio". Ngo-1943 waazibandakanya nombutho wamakomanisi aseMzantsi afrika. Ngo-1944 waba lilungu elipheleleyo le-ANC. Wazimanya ngeqhina lomtshato okokuqala nentombi yakwa Meke, uJoyceHe, owayeyinzalelwane yakwaseFort Beaufort. Kwiminyaka eli-17 bekunye, phambi kokuba umkakhe lo abhubhe kwingozi yemoto ngo-1960, babenabantwana abathathu.


text:
IBHAYIBHILE IYABUTSHINTSHA UBOMI BABANTU
Ndawubeka Phantsi Umpu Wam
Bukela indlela isigidimi seBhayibhile esithuthuzelayo esamnceda ngayo uCindy watshintsha ubuntu bakhe obabundlongondlongo.
Funda Okungakumbi
Kutheni AmaNgqina KaYehova Engayi Emfazweni?
Ehlabathini lonke amaNgqina kaYehova aziwa ngokungafuni ukungenelela iimfazwe. Khawufunde ukuba kutheni sisaziwa ngolu hlobo.
Kutheni Ufanele Ufunde IBhayibhile?
IBhayibhile inceda abantu abaninzi emhlabeni wonke ukuba bafumane iimpendulo zemibuzo abanayo ngobomi. Ungathanda ukuba ngomnye wabo?


text:
Kuphepheni ‘Ukugungqiswa Ngokukhawuleza Kwingqiqo Yenu’!
Kuphepheni ‘Ukugungqiswa Ngokukhawuleza Kwingqiqo Yenu’!
“Bazalwana, . . . siyanicela ukuba ningagungqiswa ngokukhawuleza kwingqiqo yenu.”—2 TES. 2:1, 2.
1, 2. Kutheni inkohliso ixhaphake kangaka namhlanje, ibe isasazwa njani? (Jonga umfanekiso osekuqaleni.)
UKUQHATHA nenkohliso zizinto ezixhaphakileyo kweli hlabathi siphila kulo. Kodwa akumele kusothuse oku. Kaloku, iBhayibhile yenza kucace ukuba uSathana uMtyholi liqothaqikili elingenantanga, yaye nguye obamb’ iintambo kule nkqubo yezinto. (1 Tim. 2:14; 1 Yoh. 5:19) Njengokuba sisondela ngamandla kwisiphelo sale nkqubo yezinto ingendawo, uSathana uya evutha ngumsindo kuba “ixesha analo lifutshane.” (ISityhi. 12:12) Ngoko ke, silindele ukuba ibe nochatha inkohliso yabo baphenjelelwa nguMtyholi, ngakumbi nxamnye nabanquli bakaYehova.
2 Kumajelo osasazo kukhe kuvezwe iintetho ezingeyonyaniso nobuvuvu obuzicaceleyo ngabakhonzi bakaYehova neenkolelo zabo. Kuye kusetyenziswe amaphephandaba, iinkqubo zeTV neintanethi ukusasaza obu buxoki. Ngenxa yoku, bambi baye baphazamiseka, bakhawuleza babukholelwa bonke obo buxoki bengakhange bahlole eyona nyaniso.
3. Yintoni enokusikhusela kumaqhinga kaMtyholi?
3 Ukuze sizikhusele kula maqhinga kaMtyholi, uThixo uye wasinika iLizwi lakhe, ‘eliyingenelo ekulungelelaniseni izinto.’ (2 Tim. 3:16) Oko kwabhalwa nguPawulos kusinceda sibone ukuba amaKristu aseTesalonika ayekhohlisiwe, aza akholelwa ubuvuvu. Wawabongoza ukuba ‘angagungqiswa ngokukhawuleza kwingqiqo yawo.’ (2 Tes. 2:1, 2) Ziziphi izinto esinokuzifunda kwesi silumkiso sikaPawulos, ibe singancedakala njani thina namhlanje?
IZILUMKISO EZILUNCEDO
4. AmaKristu aseTesalonika alunyukiswa njani ngokuza ‘kwemini kaYehova,’ ibe silunyukiswa njani thina?
4 Kwincwadi yakhe yokuqala awayibhalela ibandla laseTesalonika, uPawulos walumkisa ngokuza ‘kwemini kaYehova.’ Wayengafuni ukuba abazalwana bakhe babe sebumnyameni ize loo mini ibafikele ngequbuliso. Ekubeni ‘babengoonyana bokukhanya’ wababongoza ukuba ‘bahlale bephaphile, bethe qwa.’ (Funda eyoku-1 kwabaseTesalonika 5:1-6.) Namhlanje silindele ukutshatyalaliswa kweBhabhiloni Enkulu, ubukhosi behlabathi bonqulo lobuxoki. Oko kuya kuthetha ukuqalisa kwemini enkulu kaYehova. Into eya kusinceda kukuyiqonda bhetele indlela eza kuzaliseka ngayo injongo kaYehova. Kwangaxeshanye, ebandleni sihlala sifumana izikhumbuzo ezisinceda sihlale sithe qwa. Ukukhumbula ezi zilumkiso kuya kusomeleza size sizimisele ‘ukunikela kuThixo inkonzo ngokwamandla ethu engqiqo.’—Roma 12:1.
5, 6. (a) Kwincwadi yakhe yesibini awayibhalela abaseTesalonika, yintoni awathetha ngayo uPawulos? (b) Yintoni uYesu aza kuyenza kungekudala, ibe simele sizibuze ntoni thina?
5 Ngokukhawuleza, uPawulos waphinda wawabhalela incwadi yesibini loo maKristu aseTesalonika. Kule yesibini, wathetha ngokuza kwembandezelo xa iNkosi uYesu isiza kuphumeza umgwebo kaThixo kwabo “bangamaziyo uThixo nabo bangazithobeliyo iindaba ezilungileyo.” (2 Tes. 1:6-8) Isahluko 2 sale ncwadi sibonisa ukuba abathile kwelo bandla babesele ‘begungqiswa’ kukoyika ukuza kwemini kaYehova kangangokuba babekholelwa ukuba yayisele igalelekile. (Funda eyesi-2 kwabaseTesalonika 2:1, 2.) Loo maKristu okuqala ayengayiqondi ngokupheleleyo indlela eza kuzaliseka ngayo injongo kaYehova, kanye njengokuba uPawulos wakuvumayo oko ngokuphathelele ukuprofeta esithi: “Kuba sinolwazi oluyinxenye yaye siprofeta ngokuyinxenye; kodwa xa oko kupheleleyo kufika, oko kuyinxenye kuya kubhangiswa.” (1 Kor. 13:9, 10) Noko ke, izilumkiso eziphefumlelweyo ezabhalwa nguPawulos, ngumpostile uPetros nabanye abazalwana abathanjisiweyo abathembekileyo belo xesha, zabanceda bahlala benokholo.
6 Ephefumlelwe, uPawulos wabacacisela ukuba ngaphambi kokufika kwemini kaYehova, kwakuza kuqala kuvele uwexuko olukhulu ‘nomchasi-mthetho.’ * Emva koko, iNkosi uYesu yayiza ‘kubatshitshisa’ bonke abo bakhohlisiweyo. Xa echaza isizathu soku kutshitshiswa kwabo, lo mpostile wathi ‘kungenxa yokuba babengalwamkelanga uthando lwenyaniso.’ (2 Tes. 2:3, 8-10) Iya kusinceda into yokuzibuza oku: ‘Ndiyithanda kangakanani inyaniso? Ngaba ndiyifunda rhoqo iMboniselo nezinye iincwadi ezisekelwe eBhayibhileni, ekulungiselelwa ngazo ibandla labantu bakaThixo elisehlabathini lonke ukuze ndihlale ndiyazi indlela ecaciswa ngayo inyaniso?’
ZIKHETHE NGOBULUMKO IZINXULUMANI
7, 8. (a) Ziziphi iingozi awayejamelene nazo amaKristu okuqala? (b) Yiyiphi ingozi enkulu asenokuba kuyo amaKristu namhlanje?
7 Uwexuko yayingekokuphela kwengozi awayejamelene nayo amaKristu. UPawulos wabhalela uTimoti esithi “ukuthanda imali yingcambu yazo zonke iintlobo zobubi.” Wandula ke wabonisa ukuba “ngenxa yokusukelana nolo thando bambi baye balahlekana nokholo, bezingxwelerha ngeentlungu ezininzi.” (1 Tim. 6:10) Enye ingozi eyayiza kuwathi mbende ‘yimisebenzi yenyama.’
8 Nangona zazikho ezo ngozi, siyaqondakala isizathu sokuba uPawulos alumkise abaseTesalonika ngobungozi baloo madoda awabiza ngokuba ‘ngabapostile bobuxoki’ kwenye incwadi. Phakathi kwawo kwakukho lawo ayethetha “izinto ezijijekileyo ukuze abatsale abafundi emva kwawo.” (2 Kor. 11:4, 13; IZe. 20:30) Kamva, uYesu walincoma ibandla lase-Efese ngenxa yokungakwazi kwalo “ukubathwala abantu ababi.” Loo maKristu ase-Efese ‘abavavanya’ abanjalo aza abafumana bengabapostile bobuxoki, amaxoki avunyiweyo. (ISityhi. 2:2) Eny’ into ebangel’ umdla kukuba, kwincwadi yakhe yesibini eyayisiya kwabaseTesalonika, uPawulos wababongoza wathi: “Siyaniyala, bazalwana, egameni leNkosi uYesu Kristu, ukuba nizikhwebule nakuwuphi na umzalwana ohamba ngokungalungelelananga.” Emva koko wakhankanya ngokungqalileyo amaKristu ‘awayengafuni kusebenza.’ (2 Tes. 3:6, 10) Ukuba abazalwana nje abangafuni kusebenza kwakusithiwa abalungelelananga, kwakuya kubekela phi ke kwabo bawexukayo! Ukunxulumana nabanjalo ngelo xesha kwakuyingozi ngokukhethekileyo ibe kwakumele kuphetshwe—kusenjalo ke nanamhlanje.—IMize. 13:20.
9. Kutheni simele silumkele nabani na ozama ukusehlisa esenyusa ngeembono zakhe okanye ogxeka abadala?
9 Ayifikanga igalelekile imbandezelo enkulu nesiphelo sale nkqubo yezinto, ngoko ezi zilumkiso ziphefumlelweyo zibaluleke ngakumbi kuthi. Asifuni nakancinane ‘ukuyiphosa injongo’ yokuba uYehova esenzela ububele obungasifanelanga size siphoswe lidinga lobomi obungunaphakade, enoba kusezulwini okanye emhlabeni. (2 Kor. 6:1) Sifanele silumkele nabani na oza kwiintlanganiso zethu aze azame ukusehlisa esenyusa ngeembono zakhe, okanye agxeke abadala.—2 Tes. 3:13-15.
‘GCINANI IZITHETHE’
10. AmaKristu aseTesalonika abongozwa ukuba abambelele kwiziphi izithethe?
10 UPawulos wabongoza abazalwana bakhe baseTesalonika ukuba ‘beme beqinile’ baze babambelele kwizinto abazifundileyo. (Funda eyesi-2 kwabaseTesalonika 2:15.) Ziziphi “izithethe” ababezifundisiwe? Ngokuqinisekileyo yayingezizo ezo zonqulo lobuxoki. Kodwa uPawulos wayebhekisela kwiimfundiso yena nabanye ababezifumene kuYesu nezo uThixo wayephefumlele uPawulos ukuba azibhale eBhayibhileni. UPawulos wabancoma abazalwana bakhe abakwibandla laseKorinte kuba wathi, ‘basoloko bemkhumbula yaye babambelele nkqi kwizithethe awayebanike zona.’ (1 Kor. 11:2) Ezo mfundiso zazinokuthenjwa ngokwenene kuba zazivela kumthombo othembekileyo.
11. Ziziphi iindlela abathile abaye bangamaxhoba enkohliso ngazo?
11 Xa wayebhalela amaHebhere, uPawulos wakhankanya iindlela ezimbini ezazinokwenza umKristu aphulukane nokholo lwakhe aze ayeke ukunyaniseka kuYehova. (Funda amaHebhere 2:1; 3:12.) Wathetha ‘ngokukhukuliseka’ kunye ‘nokumka.’ Kusenokuba nzima ukukhawuleza usibone isikhephe xa siqalisa ukukhukuliseka. Kodwa njengokuba sikhukuliseka, uya uvuleka umgama ukusuka elunxwemeni. Kwelinye icala, umntu unokuzikhethela ngokwakhe ukumka atyhalele phambili ngesikhephe eshiya unxweme. Zombini ezi ndlela ziyibonisa kakuhle imeko yabathile abaye bangamaxhoba enkohliso, bazivumela ngokwabo ukuba baphelelwe yintembelo kwinyaniso.
12. Ziziphi namhlanje izinto ezisukelwayo ezinokusenza siphelelwe yinzondelelo?
12 Kusenokuba kwenzeka ezo zinto kanye kwabathile baseTesalonika. Kuthekani namhlanje? Zininzi izinto ezinokusichithela ixesha. Cinga nje ngobuninzi beeyure ezichithwa ngumntu enxibelelana nabanye kwi-intanethi, efunda yaye ephendula imiyalezo, esenza izinto azithandayo okanye egcina imbali yeziganeko zemidlalo. Nayiphi kwezi zinto inokumphazamisa umKristu ize imenze ayeke ukuba nenzondelelo. Ungaba yintoni umphumo? Usenokuyeka ukuthandaza ngokusuka entliziyweni, ukufundisisa iLizwi likaThixo, ukuya kwiintlanganiso kuquka ukushumayela iindaba ezilungileyo. Yintoni esinokuyenza ukuze siphephe ukugungqiswa ngokukhawuleza kwingqiqo yethu?
IZINTO EZINOKUSINCEDA SIPHEPHE UKUGUNGQISWA
13. Njengokuba kwakuxeliwe, sinjani isimo sengqondo sabaninzi namhlanje, ibe yintoni eya kusinceda singaphelelwa lukholo?
13 Into esiqiniseke ngayo kukuba simele sihlale sikhumbula ukuba isiphelo seli hlabathi likaSathana sisondele kwaye ukukhetha ukunxulumana nabo baphikayo ukuba siphila ‘kwimihla yokugqibela’ kunokuba yingozi. Umpostile uPetros wathi xa ethetha ngeli xesha: “Kuya kufika abagculeli nokugculela kwabo, beqhubeka ngokweminqweno yabo baze bathi: ‘Buphi obu bukho bakhe buthenjisiweyo? Kuba ukususela ngomhla ookhokho bethu abalala ngawo ekufeni, zonke izinto zisaqhubeka kanye njengasekuqaleni kwendalo.’” (2 Pet. 3:3, 4) Ukulifundisisa kwethu rhoqo yonke imihla iLizwi likaThixo kuya kusinceda sinikele ingqalelo kwixesha esiphila kulo—sihlale sikhumbula ukuba siphila ‘kwimihla yokugqibela.’ Olu wexuko lwaluxeliwe lwavela kwakudala ibe lusekho nanamhlanje. “Umchasi-mthetho” usaqhubeka nangoku echasa abakhonzi bakaThixo. Ngenxa yoko, kufuneka sihlale sikuphaphele ukusondela kwemini kaYehova.—Zef. 1:7.
14. Ukushumayela rhoqo iindaba ezilungileyo kusikhusela njani?
14 Amava aye angqina ukuba eyona ndlela iya kusinceda sihlale siphaphile size siphephe ukugungqiswa ngokukhawuleza kwingqiqo yethu, kukushumayela rhoqo iindaba ezilungileyo zoBukumkani. Ngoko, xa uKristu Yesu, iNtloko yebandla yayiyalela abalandeli bayo ukuba benze abafundi abantu beentlanga zonke, babafundise ukuba bazigcine zonke izinto eyabafundisa zona, yayibanika icebiso elaliya kubalondoloza. (Mat. 28:19, 20) Ukuba siyawuthobela lo myalelo wakhe siya kuba nenzondelelo ekushumayeleni iindaba ezilungileyo. Ngaba unokuyicingela into eyayisenzeka xa abazalwana baseTesalonika babesenza nje uphela sonwabe xa beshumayela naxa befundisa? Khumbula la mazwi athethwa nguPawulos kubo: “Musani ukuwucima umlilo womoya. Musani ukukudelela ukuprofeta.” (1 Tes. 5:19, 20) Zibangel’ umdla ngokwenene iziprofeto esizifundayo size sincokole ngazo nabanye!
15. Ziziphi izinto eziluncedo esinokuxubusha ngazo kunqulo lwentsapho?
15 Yinyaniso ukuba, sifuna ukunceda iintsapho zethu zikwazi ukushumayela iindaba ezilungileyo. Abazalwana noodade abaninzi bafumanisa ukuba enye into ebanceda baphumelele kukuba nenxalenye yokuncokola ngentsimi xa bekunqulo lwentsapho. Nisenokuxubusha ngendlela amalungu entsapho anokubuyela ngayo kwabo babonise umdla entsimini. Yintoni abaza kuthetha ngayo xa bephinda bebuya? Ziziphi izinto ezinokuhlala zibangela umdla kubantu esishumayela kubo? Liliphi elona xesha lifanelekileyo lokuya kubo? Xa bekunqulo lwentsapho, abaninzi baye bachithe ixesha elithile bexubusha ngeentlanganiso zebandla ukuze bazazi kakuhle izinto eziza kufundiswa apho. Ngaba aninakwenjenjalo nani kweyakho intsapho? Yonke le migudu iya komeleza ukholo lwenu nize niphephe ukugungqiswa ngokukhawuleza kwingqiqo yenu. (INdu. 35:18) Ewe, unqulo lwentsapho luya kunikhusela ekubeni nibe nifunisela nasekubeni namathandabuzo.
16. Liliphi ithemba analo amaKristu athanjisiweyo eliwakhuthaza ukuba alondoloze amandla awo engqiqo?
16 Xa sicingisisa ngendlela uYehova aye wabasikelela ngayo abantu bakhe ukutyhubela iminyaka ebanceda baziqonde ngakumbi iziprofeto zeBhayibhile, siya kutsho sizixabise ngakumbi iintsikelelo ezisengaphambili. AmaKristu athanjisiweyo anethemba lokulawula kunye noKristu ezulwini. Eli themba limele liwakhuthaze ngokwenene ukuba alondoloze amandla awo engqiqo! Amele ukuba abhekisela kuwo la mazwi athethwa nguPawulos kwabaseTesalonika esithi: “Simelwe kukuhlala simbulela uThixo ngenxa yenu, bazalwana, abathandiweyo nguYehova, kuba uThixo waninyula . . . ngokungcwaliswa ngomoya nangokholo lwenu enyanisweni.”—2 Tes. 2:13.
17. Luluphi ukhuthazo olufumana kweyesi-2 kwabaseTesalonika 3:1-5?
17 Nabo baza kuphila ngonaphakade emhlabeni bamele bazame ukukuphepha ukugungqiswa ngokukhawuleza kwingqiqo yabo. Ukuba unethemba lokuphila emhlabeni, amele akukhuthaze amazwi kaPawulos awawabhalela amanye amaKristu athanjisiweyo aseTesalonika (Funda eyesi-2 kwabaseTesalonika 3:1-5.) Ngamnye kuthi umele abe nombulelo ngala mazwi othando. Ewe, iincwadi ezazisiya kwabaseTesalonika zazilumkisa ngabo bahlala befunisela ingcaciso ngezinto ezingacaciswayo yiBhayibhile baze bakholelwe nantoni na. Ekubeni siphila kweli xesha lesiphelo, sizibulela gqitha ezi zilumkiso.
^ isiqe. 6 Njengokuba sifunda kwiZenzo 20:29, 30 uPawulos wabonisa ukuba ngaphakathi kwibandla lamaKristu kwakuza “kusuka amadoda aze athethe izinto ezijijekileyo ukuze abatsale abafundi emva kwawo.” Imbali ibonisa phandle ukuba ethubeni kwavela amahlelo abefundisi alawula amarhamente. Ngenkulungwane yesithathu, “umchasi-mthetho” wayesele ebonakala ukuba liqela labefundisi beNgqobhoko.—Funda iMboniselo, kaFebruwari 1, 1990, iphepha 10-14.


text:
JULAYI 3, 2014
EMEXICO
AmaNgqina Abonisa Ngoncwadi Lwawo KwiSixeko SaseMexico
KWISIXEKO SASEMEXICO—AmaNgqina kaYehova ebekunye nemibutho eyi-150 eprinta uncwadi kumboniso wokuqala weencwadi olungiselelwe sisixeko saseMexico. Lo mboniso ububanjwelwe kwiWorld Trade Center yeSixeko saseMexico ukususela ngoAprili 25 ukuya kutsho ngoMeyi 4, 2014, yaye sele kudlule iminyaka eyi-50 uqhutywa. Bekukho abantu abamalunga nabayi-20 000.
AmaNgqina aye abonisa ngeencwadi, iimagazini neevidiyo zawo ezahlukahlukeneyo. Aphinda abonisa nangewebhsayithi yawo ethi, www.jw.org, apho abantu banokuzifumanela uncwadi ngeelwimi ezingaphezu kweziyi-650. Abantu ababezile bathatha uncwadi olungaphezu kwe-1 600 yaye abanye bacele ukutyelelwa emakhayeni abo. AmaNgqina kaYehova awabizi mali xa ekutyelela okanye xa ekunika uncwadi lwawo.
Isithethi samaNgqina kaYehova eMexico, uGamaliel Camarillo, uthi: “Isivuyise gqitha into yokubona ukuba baninzi abantu abebenomdla eBhayibhileni, kwiwebhsayithi nakuncwadi lwethu. Ngumsebenzi wethu ukunceda abantu bafumane uncwadi olulolu hlobo xa kanye beludinga. Lo mboniso uye wayimpumelelo kakhulu.”
Fowunela:
UJ. R. Brown, Office of Public Information, tel. +1 718 560 5000
EMexico: UGamaliel Camarillo, tel. +52 555 133 3048


text:
Yintoni Ayikholelwayo AmaNgqina KaYehova?
NjengamaNgqina kaYehova, sizama ukuphila ngendlela yobuKristu, uYesu awayifundisa abapostile bakhe. Eli nqaku lishwankathela iinkolelo zethu ezisisiseko.
UThixo. Sinqula okuphela koThixo oyinyaniso onguSomandla nonguMdali, ogama linguYehova. (INdumiso 83:18; ISityhilelo 4:11) NguThixo ka-Abraham, uMoses noYesu.—Eksodus 3:6; 32:11; Yohane 20:17.
IBhayibhile. Siyijonga njengomyalezo ophefumlelwe nguThixo oya ebantwini. (Yohane 17:17; 2 Timoti 3:16) Iinkolelo zethu zisekelwe kuzo zoyi-66 iincwadi zeBhayibhile, eziquka “iTestamente Endala” “neTestamente Entsha.” UProfesa uJason D. BeDuhn wachaza kakuhle ukuba “indlela amaNgqina kaYehova aphila ngayo neenkolelo zawo zisekelwe eBhayibhileni ibe awakucingeli oko kuthethwa yiBhayibhile.” *
Nakubeni siyamkela yonke iBhayibhile, asingobaxhasi bobufandamentali. Siyaqonda ukuba iinxalenye zeBhayibhile ziyafuzisela yaye azithethi ngokoqobo.—ISityhilelo 1:1.
UYesu. Silandela iimfundiso nomzekelo wakhe ibe siyamhlonela njengoMsindisi wethu nanjengoNyana kaThixo. (Mateyu 20:28; IZenzo 5:31) Yiloo nto ebangela ukuba sibe ngamaKristu. (IZenzo 11:26) Noko ke, siye safunda eBhayibhileni ukuba uYesu akangoThixo uSomandla ibe imfundiso yoThixo Oneziqu Ezithathu ayisekelwanga eZibhalweni.—Yohane 14:28.
UBukumkani BukaThixo. Bungurhulumente wokwenene osemazulwini kungekhona into esezintliziyweni zamaKristu. Buya kuthabathel’ indawo oorhulumente babantu buze bubangele ukuba kwenziwe ukuthanda kukaThixo emhlabeni. (Daniyeli 2:44; Mateyu 6:9, 10) Buza kukwenza oku kungekudala, kuba isiprofeto seBhayibhile sithi siphila ‘kwimihla yokugqibela.’—2 Timoti 3:1-5; Mateyu 24:3-14.
UYesu nguKumkani woBukumkani bukaThixo obusemazulwini. Waqalisa ukulawula ngo-1914.—ISityhilelo 11:15.
Usindiso. Sinokukhululeka esonweni nasekufeni ngedini lentlawulelo likaYesu. (Mateyu 20:28; IZenzo 4:12) Ukuze abantu bangenelwe kwintlawulelo, abamele babonise nje ukholo kuYesu kodwa bamele batshintshe indlela yabo yokuphila baze babhaptizwe. (Mateyu 28:19, 20; Yohane 3:16; IZenzo 3:19, 20) Ukholo lomntu lubonakala ngemisebenzi. (Yakobi 2:24, 26) Noko ke, usindiso alusuki nje lufunyanwe kodwa lufumaneka ‘ngobubele obungasifanelanga bukaThixo.’—Galati 2:16, 21.
Izulu. UYehova uThixo, uYesu Kristu neengelosi ezithembekileyo bahlala kummandla womoya. * (INdumiso 103:19-21; IZenzo 7:55) Iqaqobana labantu abayi-144 000 liza kuvuselwa emazulwini ukuze lilawule noYesu eBukumkanini.—Daniyeli 7:27; 2 Timoti 2:12; ISityhilelo 5:9, 10; 14:1, 3.
Umhlaba. UThixo wawudala umhlaba ukuze ube likhaya labantu ngonaphakade. (INdumiso 104:5; 115:16; INtshumayeli 1:4) UThixo uza kulusikelela uluntu oluthobelayo ngempilo egqibeleleyo nobomi obungunaphakade kumhlaba oyiparadesi.—INdumiso 37:11, 34.
Izinto ezibuhlungu nezimbi. Zaqala xa enye ingelosi kaThixo yavukelayo. (Yohane 8:44) Le ngelosi, eyathi emva kokuba ivukele yabizwa ngokuba “nguSathana” “noMtyholi,” yeyisela isibini sokuqala ukuba naso sivukele ibe imiphumo yaba mibi kwinzala yaso. (Genesis 3:1-6; Roma 5:12) Ukuze kuzinziswe le mbambano eyaphakanyiswa nguSathana, uThixo uzivumele izinto ezibuhlungu nezimbi ukuba zenzeke kodwa akasayi kuzivumela ziqhubeke ngonaphakade.
Ukufa. Abantu xa besifa ababikho. (INdumiso 146:4; INtshumayeli 9:5, 10) Abathuthunjiswa esihogweni.
UThixo uza kuvusa iibhiliyoni zabantu ekufeni. (IZenzo 24:15) Noko ke, abo bangafuniyo ukufunda ngeendlela zikaThixo emva kokuba bevusiwe, baza kutshatyalaliswa ngonaphakade yaye abayi kuba nethemba lovuko.—ISityhilelo 20:5.
Intsapho. Siphila ngomgaqo kaThixo wantlandlolo womtshato, ukumanyana kwendoda enye nomfazi omnye, yaye isizathu esivakalayo sokuwuqhawula umtshato kukukrexeza kuphela. (Mateyu 19:4-9) Seyisekile ukuba ubulumko obufumaneka eBhayibhileni bunceda iintsapho ziphumelele.—Efese 5:22–6:1.
Unqulo lwethu. Asiwunquli umnqamlezo okanye nawuphi na umfanekiso. (Duteronomi 4:15-19; 1 Yohane 5:21) Izinto eziphambili kunqulo lwethu ziquka ezi zilandelayo:
Ukuthandaza kuThixo.—Filipi 4:6.
Ukufunda nokufundisisa iBhayibhile.—INdumiso 1:1-3.
Ukucingisisa ngoko sikufunda eBhayibhileni.—INdumiso 77:12.
Ukuhlanganisana kunye ukuze sithandaze, sifunde iBhayibhile, sicule, sivakalise ukholo lwethu size sikhuthaze amanye amaNgqina nabanye.—Kolose 3:16; Hebhere 10:23-25.
Ukushumayela ‘iindaba ezilungileyo zobukumkani.’—Mateyu 24:14.
Ukwakha nokunyamekela iiHolo zoBukumkani nezinye izakhiwo ezisetyenziselwa ukuhambisela phambili umsebenzi owenziwa ehlabathini lonke wokufundisa abantu iBhayibhile.—INdumiso 127:1.
-
Intlangano yethu. Silungelelaniswe saba ngamabandla, ibe ngalinye livelelwa liqumrhu labadala. Noko ke, abadala abangobefundisi ibe abahlawulwa mali. (Mateyu 10:8; 23:8) Akuhlawulwa zishumi okanye kuqokelelwe inkongozelo ebudeni beentlanganiso zethu. (2 Korinte 9:7) Yonke imisebenzi yethu ixhaswa ngeminikelo.
IQumrhu Elilawulayo, iqela elincinane lamaKristu aqolileyo akwikomkhulu lethu, lalathisa amaNgqina kaYehova emhlabeni wonke.—Mateyu 24:45.
Umanyano lwethu. Sikholelwa izinto ezifanayo ehlabathini lonke. (1 Korinte 1:10) Sizama ukungabi namkhethe ngokwesikhundla umntu akuso, uhlanga, okanye umgangatho wokuphila. (IZenzo 10:34, 35; Yakobi 2:4) Nakubeni simanyene, umntu ngamnye unokuzenzela ukhetho. Ngqina ngalinye lizenzela izigqibo ngokwesazela salo esiqeqeshwe ngeBhayibhile.—Roma 14:1-4; Hebhere 5:14.
Indlela esiziphatha ngayo. Sizama ukubonisa uthando lokungazingci kuyo yonke into esiyenzayo. (Yohane 13:34, 35) Siyakuphepha ukwenza izinto ezingamkholisiyo uThixo, njengokusebenzisa kakubi igazi ngokulitofela. (IZenzo 15:28, 29; Galati 5:19-21) Siseluxolweni ibe asiyi emfazweni. (Mateyu 5:9; Isaya 2:4) Siyamhlonela urhulumente wendawo esihlala kuyo size sithobele nemithetho yakhe logama nje engathi masenze into eyaphula imithetho kaThixo.—Mateyu 22:21; IZenzo 5:29.
Ulwalamano lwethu nabanye. UYesu wayalela wathi: “Uze umthande ummelwane wakho njengawe siqu.” Kwakhona wathi amaKristu ‘akayonxalenye yehlabathi.’ (Mateyu 22:39; Yohane 17:16) Ngoko sizama ‘ukwenza okulungileyo kubo bonke’ ngoxa ngokungqongqo singathathi cala kwezopolitiko yaye singazidibanisi neecawa. (Galati 6:10; 2 Korinte 6:14) Noko ke, siyaluhlonipha ukhetho lwabanye kwizinto ezinjalo.—Roma 14:12.
Ukuba unemibuzo engakumbi ngeenkolelo zamaNgqina kaYehova, ungafunda okungakumbi ngathi kwiwebhsayithi yethu, ufowunele enye yeeofisi zethu, uye kwiintlanganiso ezikwiHolo yoBukumkani ekufutshane nawe, okanye uthethe nelinye lamaNgqina akwindawo ohlala kuyo.
^ isiqe. 4 Funda incwadi ethi, Truth in Translation iphepha 165.
^ isiqe. 10 Iingelosi ezingendawo zagxothwa emazulwini, nakubeni zisaqhubeka zikummandla womoya.—ISityhilelo 12:7-9.
Funda Okungakumbi
Ngubani Owaqalisa Intlangano YamaNgqina KaYehova?
Funda isizathu sokuba sisithi olu nqulo aluzange luqalwe nguCharles Taze Russell.
Ngaba AmaNgqina KaYehova AneBhayibhile Yawo?
Ukusebenzisa iinguqulelo ezahlukahlukeneyo kungayiphucula indlela oyifunda ngayo iBhayibhile. Kukho iingongoma ezintathu ezenza iNguqulelo Yehlabathi Elitsha YeZibhalo Ezingcwele kube luncedo ukuyisebenzisa xa ufunda.
Kutheni AmaNgqina KaYehova Engawubhiyozeli Umhla Wokuzalwa?
Makhe sithethe ngezizathu ezine ezibangela ukuba uThixo angakholiswa kukubhiyozelwa kwemihla yokuzalwa.
Ngaba AmaNgqina KaYehova Ayakholelwa KuYesu?
Fumana inkcazelo ngesizathu sokuba ukukholelwa kuYesu kubalulekile kumaKristu okwenyaniso.
Ngabantu Abanjani AmaNgqina KaYehova?
Mangaphi amaNgqina kaYehova owaziyo? Yintoni kanye kanye oyaziyo ngathi?


text:
INQAKU ELINGUMXHOLO | NGOOBANI AMANGQINA KAYEHOVA?
Yintoni ayikholelwayo amaNgqina kaYehova?
AmaNgqina kaYehova akholelwa ukuba “sonke iSibhalo siphefumlelwe nguThixo kwaye siyingenelo.” (2 Timoti 3:16) Sikhokelwa yiBhayibhile, ibe yiyo esifundisa ngoMdali nendlela yokuphila ubomi obunenjongo.
IBhayibhile ithi: “Ukuze abantu bazi ukuba wena, ogama linguYehova, nguwe wedwa Oyena Uphakamileyo phezu komhlaba wonke.” (INdumiso 83:18) Ngoko ke, sinqula uYehova Thixo kuphela yaye sizama ukwazisa igama lakhe njengamaNgqina akhe.—Isaya 43:10-12.
NjengamaKristu, sikholelwa ukuba uYesu ‘nguNyana kaThixo,’ * weza emhlabeni waza waba nguMesiya. (Yohane 1:34, 41; 4:25, 26) Emva kokufa kwakhe, wavuselwa ezulwini. (1 Korinte 15:3, 4) Kamva, waba nguKumkani woBukumkani bukaThixo. (ISityhilelo 11:15) Obo Bukumkani ngurhulumente wokwenene oya kubuyisela iParadesi emhlabeni. (Daniyeli 2:44) IBhayibhile ithi: “Abalulamileyo baya kuwudla ilifa umhlaba, baziyolise ngokugqibeleleyo ngobuninzi boxolo.”—INdumiso 37:11, 29.
“Xa efunda iBhayibhile, akholelwa ukuba uThixo uthetha nawo. Nanini na edibana nengxaki ebomini, athatha iLizwi likaThixo aze akhangele isicombululo kulo. . . . KumaNgqina iLizwi likaThixo lisaphila.”—Umfundisi wamaKatolika uBenjamin Cherayath, kwiphepha-ndaba laseJamani iMünsterländische Volkszeitung
AmaNgqina kaYehova akholelwa ukuba imigaqo yeBhayibhile inokubanceda abantu nanamhlanje. (Isaya 48:17, 18) Ngenxa yoko, sizama ukuphila ngemigaqo yayo. Ngokomzekelo, ekubeni iBhayibhile isilumkisa ukuba siphephe imikhwa enokungcolisa ingqondo nemizimba yethu, asitshayi okanye sisebenzise iziyobisi. (2 Korinte 7:1) Siyayiphepha nemikhwa egxekwayo yiBhayibhile, njengokunxila, ukuziphatha kakubi ngokwesondo nobusela.—1 Korinte 6:9-11.
^ isiqe. 5 IBhayibhile ikwathi uYesu ‘nguNyana okuphela kozelweyo kaThixo’ kuba wayengowokuqala kwindalo yaye nguye kuphela awamdala ngokwakhe uYehova.—Yohane 3:18; Kolose 1:13-15.
Funda Okungakumbi
Yintoni Ayikholelwayo AmaNgqina KaYehova?
Fumana ushwankathelo lweenkolelo zethu ezisisiseko eziyi-15.
Ngaba AmaNgqina KaYehova Akholelwa Ukuba Icawa Yawo Yeyona Ichanileyo?
Ngaba uYesu wathi zininzi iindlela ezikhokelela elusindisweni?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
7 Ke kaloku oonyana bakaIsakare yayinguTola+ noPuwa,+ uYashubhi noShimron,+ bebane.
2 Bona oonyana bakaTola yayingu-Uzi noRefaya noYeriyeli noYamayi noIbhesam noShemuweli, iintloko zendlu yookhokho babo. AbakaTola babengamakroti, amadoda anamandla, ngokweenzala zabo. Inani labo ngemihla kaDavide+ lalingamashumi amabini anesibini amawaka anamakhulu amathandathu.
3 Bona oonyana bakaUzi yayinguIzrahiya; oonyana bakaIzrahiya yayinguMikayeli no-Obhadiya noYoweli, uIshiya, , bebahlanu, bonke beziintloko.
4 Ndawonye nabo ngokweenzala zabo, ngokwendlu yookhokho babo, kwakukho nabaphumi-mkhosi bokulwa emfazweni, abangamashumi amathathu anesithandatu amawaka, kuba babenabafazi noonyana abaninzi.+
5 Abantakwabo ngokweentsapho zonke zakwaIsakare babengamakroti, amadoda anamandla,+ angamashumi asibhozo anesixhenxe amawaka ngokokubhaliswa kwabo bonke ngokwemilibo yabo yokuzalwa.+
6 Oonyana bakaBhenjamin+ yayinguBhela+ noBhekere+ noYediyayeli,+ bebathathu.
7 Bona oonyana bakaBhela+ yayinguEtsebhoni noUzi noUziyeli noYerimoti noIri, bebahlanu, iintloko zendlu yookhokho babo, bengamakroti, amadoda anamandla; ngokokubhaliswa+ kwabo ngokwemilibo yabo yokuzalwa babengamashumi amabini anesibini amawaka anamashumi amathathu anesine.
8 Bona oonyana bakaBhekere yayinguZemira noYowashe noEliyezere noEliyohenayi no-Omri noYeremoti noAbhiya noAnatoti noAlemete, bonke abo yayingoonyana bakaBhekere.
9 Yaye ngokokubhaliswa+ kwabo ngokwemilibo yabo yokuzalwa ngokweenzala zabo ngokweentloko zendlu yookhokho babo, amakroti, amadoda anamandla, babengamashumi amabini amawaka anamakhulu amabini.
10 Bona oonyana bakaYediyayeli+ yayinguBhilehan; oonyana bakaBhilehan yayinguYewushe noBhenjamin noEhudi noKenahana noZetan noTarshishe noAhishahare.
11 Bonke abo babengoonyana bakaYediyayeli, ngokweentloko zookhokho babo, bengamakroti, amadoda anamandla,+ belishumi elinesixhenxe lamawaka namakhulu amabini aphuma umkhosi ukuya emfazweni.
12 UShupim+ noHupim+ babengoonyana bakaIre;+ ooHushim yayingoonyana baka-Ahere.
13 Oonyana bakaNafetali+ yayinguYatsiyeli+ noGuni+ noYetsere noShalum,+ oonyana bakaBhiliha.+
14 Oonyana bakaManase+ yayinguAsriyeli, owazalwa lishweswe lakhe elingumSiriya. (Lazala uMakire+ uyise kaGiliyadi.
15 UMakire wathabathela uHupim noShupim abafazi, yaye igama lodade wabo lalinguMahaka.) Yaye igama lowesibini lalinguTselofehadi,+ kodwa uTselofehadi waba neentombi.+
16 Ekuhambeni kwexesha uMahaka, umfazi kaMakire, wazala unyana wamthiya igama elinguPereshe; igama lomntakwabo lalinguShereshe; bona oonyana bakhe yayingu-Ulam noRekem.
17 Bona oonyana bakaUlam yayinguBhedan. Abo yayingoonyana bakaGiliyadi unyana kaMakire unyana kaManase.
18 Yena udade wabo yayinguHamolekete. Wazala uIshodi noAbhi-ezere+ noMahala.
19 Bona oonyana bakaShemida yaba nguAhiyan noShekem noLikhi noAniyam.
20 Bona oonyana bakaEfrayim+ yayinguShutela+ noBheredi unyana wakhe noTahati unyana wakhe noEleyada unyana wakhe noTahati unyana wakhe,
21 noZabhadi unyana wakhe noShutela unyana wakhe noEtsere noEleyadi. Bona abantu bakwaGati+ ababezalelwe kwelo lizwe bababulala ngenxa yokuba behla baza bathabatha imfuyo yabo.
22 UEfrayim uyise waqhubeka ezilile imihla emininzi,+ yaye abantakwabo babesiza ukuze bamthuthuzele.
23 Emva koko waba neentlobano zokwazana nomfazi wakhe, wamitha+ waza wazala unyana. Kodwa wamthiya igama elinguBheriya, ngenxa yokuba kwakuhle intlekele+ endlwini yakhe.
24 Yona intombi yakhe yayinguShera, yakha iBhete-horon,+ eyasezantsi+ neyaphezulu,+ neUzen- shera.
25 URefa unyana wakhe, noReshefe, noTela unyana wakhe, noTahan unyana wakhe,
26 uLadan unyana wakhe, uAmihudi unyana wakhe, uElishama unyana wakhe,
27 uNun+ unyana wakhe, uYehoshuwa+ unyana wakhe.
28 Ke lona ilifa labo neendawo zabo zokuhlala zaziseBheteli+ nakwiidolophu eziphantsi kwayo, yaye empuma, yayiyiNaharan,+ entshona, iyiGezere+ needolophu eziphantsi kwayo, neShekem+ needolophu eziphantsi kwayo ukusa eGaza needolophu eziphantsi kwayo;
29 yaye ngakwicala loonyana bakaManase yayiyiBhete-sheyan+ needolophu eziphantsi kwayo, iTahanaki+ needolophu eziphantsi kwayo, iMegido+ needolophu eziphantsi kwayo iDore+ needolophu eziphantsi kwayo. Kuzo ezo kwahlala oonyana bakaYosefu+ unyana kaSirayeli.
30 Oonyana baka-Ashere+ yayinguImna+ noIshva noIshvi+ noBheriya;+ yaye udade wabo yayinguSera.
31 Oonyana bakaBheriya yayinguHebheri noMalekiyeli, owayenguyise kaBhirzayiti.
32 Ke yena uHebheri, wazala uYafelete noShomere noHotam, noShuwa udade wabo.
33 Bona oonyana bakaYafelete yayinguPasaki noBhimhali noAshvati. Abo yayingoonyana bakaYafelete.
34 Bona oonyana bakaShemere yayinguAhi noRoga, uYehubha noAram.
35 Bona oonyana bakaHelem umntakwabo yayinguTsofa noYimna noSheleshe noAmali.
36 Oonyana bakaTsofa yayinguSuwa noHarnefere noShuwali noBheri noImra,
37 uBhetsere noHodi noShama noShilesha noItran noBhera.
38 Bona oonyana bakaYetere yayinguYefune noPisepa noAra.
39 Bona oonyana bakaUla yayinguArahi noHaniyeli noRitsiya.
40 Bonke aba yayingoonyana baka-Ashere, iintloko+ zendlu yookhokho babo abakhethiweyo, amakroti,+ amadoda anamandla, iintloko zezikhulu; yaye babebhaliselwe+ ngokwemilibo yabo yokuzalwa ukuphuma umkhosi emfazweni. Inani labo lalingamadoda angamashumi amabini anesithandathu amawaka.+
Yithumele
Yithumele
1 Kronike 7
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=13&Chapter=7&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D13%26Chapter%3D7%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
1 Umbono kaObhadiya:
Itshilo iNkosi enguMongami uYehova ngoEdom ukuthi:+ “Sive ingxelo evela kuYehova, yaye kuthunyelwe umthunywa ezintlangeni esithi, ‘Masisuke, siye edabini silwe naye.’”+
2 “Khangela! Ndikwenze wamncinane phakathi kweentlanga.+ Udelekile kakhulu.+
3 Ukukhukhumala kwentliziyo yakho kuko okukukhohlisileyo,+ wena uhlala kwiimfanta zengxondorha,+ ondawo yakhe yokuhlala iphakamileyo, esithi entliziyweni yakhe, ‘Ngubani oya kundihlisela emhlabeni?’
4 Ukuba isikhundla sakho uya kusenza siphakame njengokhozi, okanye ukuba indlwane yakho ibiya kubekwa phakathi kweenkwenkwezi, nalapho bendiya kukuhlisa,”+ utsho uYehova.
5 “Ukuba bekufike amasela kuwe, ukuba abaphangi bebefike ngobusuku, ubuya kuthuliswa ukusa kweliphi na inqanaba?+ Ngaba bebengayi kuba kangangoko befuna? Okanye ukuba bekufike abavuni beediliya kuwe, ngaba bebengayi kushiya okuthile kokubhikicwa?+
6 Hayi indlela abagocagocwe ngayo abakwaEsawu!+ Hayi indlela obuye bafunwa ngayo ubuncwane bakhe obufihliweyo!
7 Bakugxothele emdeni. Wona kanye amadoda anqophisene nawe onke akukhohlisile.+ Amadoda aseluxolweni nawe akoyisile.+ Abo batya ukutya nawe baya kubeka umnatha ngaphantsi kwakho njengalowo ungenako ukuqonda.+
8 Ngaba akuyi kuba njalo ngaloo mhla na?” utsho uYehova.
“Yaye ndiya kuzitshabalalisa ngokuqinisekileyo izilumko kwaEdom,+ nokuqonda kummandla weentaba wakwaEsawu.
9 Yaye amadoda akho anamandla amele ankwantye,+ Owu Teman,+ ngenxa yokuba ngamnye eya kunqunyulwa+ kummandla weentaba wakwaEsawu, ngenxa yokubulawa.+
10 Ngenxa yokugonyamela umntakwenu uYakobi,+ uya kugutyungelwa lihlazo,+ yaye kuya kufuneka unqunyulwe ukusa kwixesha elingenammiselo.+
11 Ngemini owamela kude ecaleni ngayo, mhla abasemzini bathabathela umkhosi wamajoni akhe ekuthinjweni+ naxa abasemzini bangena esangweni lakhe+ baza bayenzela amaqashiso iYerusalem,+ nawe wawunjengomnye wabo.
12 “Ubungafanelanga ubukele ngemini yomzalwana wakho,+ ngemini yelishwa lakhe; yaye ubungafanelanga ube nemihlali ngoonyana bakaYuda ngemini yokutshabalala kwabo;+ kwaye ubungafanelanga ube nomlomo omkhulu ngemini yokubandezeleka kwabo.
13 Yaye ubungafanelanga uye esangweni labantu bam ngemini yentlekele yabo.+ Kwanawe, ubungafanelanga uqondele kwintlekele yakhe ngemini yentlekele yakhe; yaye ubungafanelanga wolulele isandla kwindyebo yakhe ngemini yentlekele yakhe.+
14 Ubungafanelanga ume ekwahlukaneni kweendlela, ukuze uqhewule ababalekileyo bakhe;+ yaye abasindileyo bakhe ubungafanelanga ubanikele ngemini yokubandezeleka.+
15 Kuba imini kaYehova nxamnye nazo zonke iintlanga ikufuphi.+ Ngendlela owenze ngayo, kuya kwenziwa ngayo nakuwe.+ Uhlobo lwempatho yakho luya kubuyela phezu kwentloko yakho.+
16 Kuba ngendlela nina enithe nasela ngayo entabeni yam engcwele, ziya kusela kwangayo rhoqo zonke iintlanga.+ Yaye ngokuqinisekileyo ziya kusela zize zibimbilize ngokungathi azizange zibekho.
17 “KwiNtaba yaseZiyon kulapho baya kuba khona abo basindileyo,+ yaye imele ibe yinto engcwele;+ yaye indlu kaYakobi imele izidle ilifa izinto enokuzithabatha.+
18 Yaye indlu kaYakobi imele ibe ngumlilo,+ nendlu kaYosefu ibe lidangatye, ize indlu kaEsawu ibe njengeendiza;+ kwaye bamele babatshise baze babaqwenge. Yaye akuyi kubakho usindayo endlwini kaEsawu;+ kuba uYehova ukuthethile oko.
19 Yaye bamele bayidle ilifa iNegebhi, kwanommandla weentaba wakwaEsawu,+ nowakwaShefela, kwanowamaFilisti.+ Kwaye bamele bawudle ilifa umhlaba wakwaEfrayim+ nomhlaba waseSamariya;+ yaye uBhenjamin umele ayidle ilifa iGiliyadi.+
20 Ngokuphathelele abathinjwa abakolu ngqameko,+ oko bekukokwamaKanan+ kuya kuba kokoonyana bakaSirayeli ukuya kufikelela eTsarefathi.+ Yaye abathinjwa baseYerusalem, ababeseSefaradi, baya kuzidla ilifa izixeko zaseNegebhi.+
21 “Yaye abasindisi+ baya kunyuka beze eNtabeni yaseZiyon,+ ukuze bagwebe ummandla weentaba wakwaEsawu;+ yaye ubukumkani bumele bube bobukaYehova.”+
Yithumele
Yithumele
Obhadiya 1
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=31&Chapter=1&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D31%26Chapter%3D1%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
“Oku Kwenzeleni Ukundikhumbula”
“Emva kokubulela, yasiqhekeza [isonka] yaza yathi: ‘Oku kuthetha umzimba wam ngenxa yenu. Oku kwenzeleni ukundikhumbula.’”—1 KOR. 11:24.
1, 2. Yintoni ekusenokwenzeka ukuba yayicingwa ngabanye abapostile ngohambo lukaYesu lokugqibela ukuya eYerusalem?
‘ISIBHAKABHAKA sizole kangangokuba iceba lenyanga ibonakala gca. Bona ke abalindi basebusuku eYerusalem bamel’ ukuba balibone lisaphuma eli ceba lenyanga entsha phezolo. Ithe iSanhedrin isakuva ngoku, yaba seyibhengeza ukuba iqalile inyanga entsha, enguNisan. Emva koko kuye kwathunyelwa abathunywa ukuba basasaze ezi ndaba, de zeza kufika nalapha. Ngokuqinisekileyo uYesu uza kufuna ukuya eYerusalem ngokukhawuleza ukuze afike ngaphambi kwePasika.’
2 Mhlawumbi yiloo nto eyayicingwa ngabanye abapostile ababekunye noYesu ePereya (phesheya kweYordan) kuhambo lwakhe lokugqibela ukuya eYerusalem. (Mat. 19:1; 20:17, 29; Marko 10:1, 32, 46) Emva kokuba kubhengezwe usuku lokuqala lwenyanga yamaYuda uNisan, kwiintsuku eziyi-13 kamva yayiba nguNisan 14, apho kwakuye kuqhutywe iPasika ekutshoneni kwelanga.
3. Kutheni amaKristu enomdla kumhla wePasika?
3 Umhla weSidlo Sangokuhlwa SeNkosi, ongqamana nePasika, uza kuba semva kokutshona kwelanga ngoAprili 14, 2014. Olu iya kuba lusuku olukhethekileyo kumaKristu enyaniso nakubantu abanomdla. Ngoba? Isizathu sisifumana kweyoku-1 kwabaseKorinte 11: 23-25 ethi: ‘UYesu ngobusuku awayeza kunikelwa ngabo wathabatha isonka yaye, emva kokubulela, wasiqhekeza waza wathi: “Oku kuthetha umzimba wam ngenxa yenu. Oku kwenzeleni ukundikhumbula.” Wenza ngokunjalo nangokuphathelele indebe.’
4. (a) Yiyiphi imibuzo esinokuzibuza yona ngeSikhumbuzo? (b) Siwazi njani umhla esiza kuba ngawo iSikhumbuzo nyaka ngamnye? (Funda ibhokisi ethi “ISikhumbuzo Ngo-2014.”)
4 Ekubeni iSikhumbuzo ikuphela kwesiganeko uYesu awayalela abafundi bakhe ukuba basikhumbule, siyaqiniseka ukuba nawe uza kubakho. Khawuzibuze kwangoku: ‘Ndimele ndisilungiselele njani isikhumbuzo? Ziziphi izinto eziza kusetyenziswa? Kuza kulandelwa luphi ukhokelo kwesi siganeko? Kutheni isikhumbuzo nemifuziselo zimele zibaluleke kum?’
IMIFUZISELO
5. UYesu wathi abafundi bakhe mabenze ntoni ukulungiselela iPasika?
5 Xa uYesu wathi abapostile bakhe mabaye kulungisa igumbi ekwakuza kubanjelwa kulo iPasika, akazange athethe ngokulihombisa libe yokoyoko, kunoko wayefuna nje igumbi elifanelekileyo, elicocekileyo nelaliza kubalingana. (Funda uMarko 14:12-16.) Kwakufuneka bafune nezinto ezaziza kufuneka kwesi sidlo, eziquka isonka esingenagwele newayini ebomvu. Emva kwesidlo sePasika, uYesu wanikela ingqalelo kule mifuziselo mibini.
6. (a) Emva kwesidlo sePasika, wathini uYesu ngesonka? (b) Hlobo luni lwesonka esimele sisetyenziswe kwiSikhumbuzo?
6 Umpostile uMateyu wayelapho ibe kamva wabhala wathi: “UYesu wathabatha isonka waza, emva kokucela intsikelelo, wasiqhekeza, wanika abafundi, wathi: ‘Thabathani, nidle.’” (Mat. 26:26) Esi yayisisonka esingenagwele nesasisetyenziswa xa kusenziwa iPasika. (Eks. 12:8; Dut. 16:3) Sasisenziwa ngomgubo wengqolowa namanzi, singenalo kwagwele okanye isinongo, njengetyuwa. Ekubeni sasingenagwele, sasingenakunyuka. Kunoko sasiza kuba sicaba, size some kube lula ukusiqhekeza. Namhlanje, abadala bebandla basenokucela omnye umvakalisi ukuba asenze kwangaphambi kweSikhumbuzo, esebenzisa umgubo wengqolowa namanzi, asenze kwipani eqatywe intwana yeoli. (Ukuba umgubo wengqolowa awukho, kusenokusetyenziswa umgubo werayisi, irhasi, umbona, okanye nayiphi na efana nezi.) Kunokusetyenziswa nematzoth, isonka samaYuda esingafakwanga mithombo, amaqanda okanye amatswele.
7. Hlobo luni lwewayini awayethetha ngalo uYesu, yaye yiyiphi iwayini enokusetyenziswa eSikhumbuzweni?
7 UMateyu uqhubeka athi: “[UYesu] wathabatha nendebe waza, akuba ebulele, wayinika bona, esithi: ‘Selani kuyo, nonke.’” (Mat. 26:27, 28) UYesu wathabatha indebe eyayinewayini ebomvu. (Yayingenakuba sisiselo nje seediliya, ekubeni lalisele lidlule kudala ixesha lokuzivuna.) Iwayini yayingekho kwisidlo sokuqala sePasika eYiputa, kodwa uYesu akazange athi akufanelekanga ukuyisela ePasikeni. Naye wayisebenzisa kwiSidlo Sangokuhlwa SeNkosi. NamaKristu asebenzisa iwayini ngeSikhumbuzo. Ekubeni kungekho nto ifuna ukufakelwa ukwenza igazi likaYesu libe nexabiso ngakumbi, iwayini esetyenziswayo ayixutywa nabranti okanye izinongo. Kufanele kusetyenziswe iwayini esulungekileyo ebomvu, enoba nizenzele okanye niyithengile njengeBeaujolais, iBurgundy, iClaret okanye iChianti.
IMIFUZISELO ENENTSINGISELO
8. Kutheni amaKristu enomdla kwintsingiselo yesonka newayini?
8 Umpostile uPawulos wayenza yacaca into yokuba onke amaKristu ayefanele ahlale esikhumbula iSidlo Sangokuhlwa SeNkosi. KumaKristu aseKorinte wathi: “Ndakwamkela eNkosini oko ndakunikezela kuni, okokuba iNkosi uYesu . . . emva kokubulela, yasiqhekeza [isonka] yaza yathi: ‘Oku kuthetha umzimba wam ngenxa yenu. Oku kwenzeleni ukundikhumbula.’” (1 Kor. 11:23, 24) Ngokufanayo, nyaka ngamnye amaKristu asasikhumbula esi siganeko sikhethekileyo ibe anomdla kwintsingiselo yesonka newayini.
9. Yiyiphi imbono ephosakeleyo abanayo abanye ngesonka esasetyenziswa nguYesu?
9 Bambi abantu abahamba icawa bathi uYesu wathi: ‘Lo ngumzimba wam,’ ngoko bakholelwa ukuba isonka sajika ngokungummangaliso saba ngumzimba wakhe wokoqobo. Noko ke, oku akunakuba yinyaniso. * Umzimba wokoqobo kaYesu neso sonka singenagwele babeza kusitya, zombini zazilapho phambi kwabapostile. Ngoko, uYesu wayethetha ngokufuziselayo, njengokuba wayedla ngokwenza amaxesha amaninzi.—Yoh. 2:19-21; 4:13, 14; 10:7; 15:1.
10. Sifuzisela ntoni isonka esibakho kwiSidlo Sangokuhlwa SeNkosi?
10 Isonka esasiphambi kwabapostile nababesele beza kusitya, sasithetha umzimba kaYesu. Wuphi umzimba? Ngaxa lithile, abakhonzi bakaThixo babekholelwa ukuba, ekubeni uYesu waqhekeza isonka yaye kungekho nalinye ithambo lakhe elaphukayo, esi sonka sasimela “umzimba kaKristu,” ibandla labathanjisiweyo. (Efe. 4:12; Roma 12:4, 5; 1 Kor. 10:16, 17; 12:27) Noko ke, emva kokuphanda ngoku, baye baqonda ukuba isonka sasifanekisela umzimba kaYesu wokoqobo. Maxa wambi iZibhalo zichaza indlela uYesu ‘awabandezeleka ngayo enyameni’ de waxhonywa kwisibonda sentuthumbo. Ngoko kwiSidlo Sangokuhlwa SeNkosi isonka simela umzimba kaYesu ‘awazithwala ngawo izono zethu.’—1 Pet. 2:21-24; 4:1; Yoh. 19:33-36; Heb. 10:5-7.
11, 12. (a) UYesu wathini ngokuphathelele iwayini? (b) Ithetha ntoni iwayini ebakho kwiSidlo Sangokuhlwa SeNkosi?
11 Oku kusinceda siqonde oko uYesu wakutshoyo ngokuphathelele iwayini. Sifunda oku: “[INkosi uYesu] yenza ngokunjalo nangokuphathelele indebe, emva kokuba ifumene isidlo sangokuhlwa, isithi: ‘Le ndebe ithetha umnqophiso omtsha ongegazi lam.’” (1 Kor. 11:25) IiBhayibhile ezininzi zithetha into efanayo neyathethwa nguRobert Young esithi: “Le ndebe ingumnqophiso omtsha osegazini lam.” Ngaba lo mnqophiso wawuyindebe yokoqobo eyayisesandleni sikaYesu? Akunjalo. Igama elithi “indebe” libhekisela kwinto eyayingaphakathi kuyo—iwayini. UYesu wathi yintoni ethethwa okanye efuziselwa yiwayini? Ligazi lakhe awayeza kunikela ngalo.
12 KwiVangeli kaMarko uYesu uthi: “Oku kuthetha ‘igazi lam lomnqophiso,’ eliza kuphalala ngenxa yabaninzi.” (Marko 14:24) KuMateyu sifunda ukuba igazi likaYesu laliza “kuphalala ngenxa yabaninzi ukuze kuxolelwe izono.” (Mat. 26:28) Ngoko iwayini ebomvu ilimela kakuhle igazi lokoqobo likaYesu. Ngalo sinokukhululwa ngentlawulelo, ‘sixolelwe izigqitho zethu.’—Funda eyabase-Efese 1:7.
SIQHUTYWA NJANI ISIKHUMBUZO SOKUFA KUKAKRISTU?
13. Siqhutywa njani iSikhumbuzo sokufa kukaYesu?
13 Yintoni onokuyilindela ukuba uyaqala ukuya eSikhumbuzweni namaNgqina kaYehova? Siza kube siqhutyelwa kwindawo efanelekileyo, ecocekileyo apho bonke abakhoyo benokuhlala kakuhle, banandiphe esi sihlandlo. Kusenokubakho iintyatyambo ezilungiswe kakuhle, kodwa akusoze uphazanyiswe bubuxhakaxhaka bezinto zokuhombisa, yaye akuyi kuba ngathi kusemjuxuzweni. Umdala ofanelekileyo uya kunikela intetho esekelwe koko kuthethwa yiBhayibhile ngesi sihlandlo. Uya kunceda bonke abakhoyo bakuqonde oko uKristu wasenzela kona. Wafa njengentlawulelo ukuze siphile. (Funda eyabaseRoma 5:8-10.) Uya kuchaza amathemba amabini ahlukileyo afumaneka eBhayibhileni abekelwe amaKristu.
14. Ngawaphi amathemba ekuza kuthethwa ngawo kwintetho yeSikhumbuzo?
14 Elinye ithemba lelokuya kulawula noKristu ezulwini, lona liya kufunyanwa linani elincinane labalandeli bakhe, njengabapostile abathembekileyo. (Luka 12:32; 22:19, 20; ISityhi. 14:1) Elinye lifunyanwa ngamaKristu amaninzi akhonza uThixo ngokunyaniseka namhlanje. Wona anethemba lokuphila ngonaphakade kumhlaba oyiparadesi. Kuya kwandula ke kwenziwe intando kaThixo emhlabeni njengasezulwini, into ekudala ithandazelwa ngamaKristu. (Mat. 6:10) IZibhalo zichaza ngokweenkcukacha ubomi obonwabisayo aya kubudla ngonaphakade kanaphakade.—Isa. 11:6-9; 35:5, 6; 65:21-23.
15, 16. Kwenziwa ntoni ngesonka kwiSidlo Sangokuhlwa SeNkosi?
15 Ngaphambi kokuba intetho iphele, isithethi siya kuchaza ukuba lifikile ixesha lokwenza oko uYesu wayalela abafundi bakhe ukuba bakwenze. Njengoko sekukhankanyiwe, kuza kusetyenziswa imifuziselo emibini, isonka esingenagwele newayini ebomvu. Isenokubekwa kwitafile ekufuphi nesithethi. Isithethi siya kufunda ingxelo eseBhayibhileni echaza oko uYesu wakwenzayo xa wayesungula esi sihlandlo. Ngokomzekelo, ingxelo kaMateyu ithi: “UYesu wathabatha isonka waza, emva kokucela intsikelelo, wasiqhekeza, wanika abafundi, wathi: ‘Thabathani, nidle. Oku kuthetha umzimba wam.’” (Mat. 26:26) UYesu wasiqhekeza isonka esingenagwele ukuze anike abafundi bakhe ababemngqongile. NgoAprili 14 uza kubona isonka esingenagwele esele siqhekeziwe sibekwe ezipleyitini.
16 Kuya kusetyenziswa iipleyiti ezaneleyo ukuze kugqitywe kwangexesha ukuhambisela bonke abakhoyo. Akuyi kube kusenziwa naziphi na izinto ezingeyomfuneko. Kuya kwenziwa umthandazo omfutshane, emva koko kuhanjiswe iipleyiti ngocwangco, ngokwemeko yasekuhlaleni. Baya kuba mbalwa (okanye bangabikho) abaya kuthabatha isonka, njengoko bekunjalo kumabandla amaninzi kwiSikhumbuzo sika-2013.
17. Lulandelwa njani ukhokelo lukaYesu ngokuphathelele iwayini?
17 Emva koko, isithethi siya kuqhubeka nala mazwi kaMateyu: “[UYesu] wathabatha nendebe waza, akuba ebulele, wayinika bona, esithi: ‘Selani kuyo, nonke; kuba oku kuthetha ‘igazi lam lomnqophiso,’ eliza kuphalala ngenxa yabaninzi ukuze kuxolelwe izono.’” (Mat. 26:27, 28) Ukulandela umzekelo kaYesu, kuya kwenziwa omnye umthandazo emva koko kuhanjiswe iwayini ebomvu kubo bonke abakhoyo.
18. Kutheni kubalulekile nje ukubakho kwiSikhumbuzo enoba bambalwa okanye akukho namnye othabathayo?
18 Ngentlonelo, abaninzi abathabathi kwimifuziselo kuba uYesu wathi ngabo baya kulawula naye kuphela abamele bathabathe. (Funda uLuka 22:28-30; 2 Tim. 4:18) Bonke abanye abakhoyo baya kuba ngababukeli abanentlonelo. Nakuba kunjalo bafanele babekho kwiSidlo Sangokuhlwa SeNkosi kuba oko kubonisa indlela abalixabisa ngayo idini likaYesu. Ngoxa siqhubeka iSikhumbuzo, banokucamngca ngeentsikelelo abanokuzifumana ngedini lentlawulelo likaYesu. Banethuba lokuba phakathi ‘kwesihlwele esikhulu’ esiza kusinda ‘kwimbandezelo enkulu’ ezayo. Kubhekiselwa kubo xa kuthethwa ngabanquli abaye “bayihlamba imiwunduzo yabo bayenza mhlophe egazini leMvana.”—ISityhi. 7:9, 14-17.
19. Yintoni esinokuyenza ukuze silungiselele yaye singenelwe kwiSidlo Sangokuhlwa SeNkosi?
19 AmaNgqina kaYehova emhlabeni wonke ayasilungiselela esi sihlandlo sikhethekileyo. Kwiiveki ngaphambili, siba zizinxadanxada simemela abantu eSikhumbuzweni. Ukongezelela koko, kwiintsuku ezingaphambi kweSikhumbuzo, inkoliso yethu iza kube ifunda iingxelo eziseBhayibhileni zoko kwakusenziwa nguYesu kwimihla engqamana naleyo yaloo nyaka ka-33. Siza kube sihlengahlengise iimeko zethu ukuze sibekho. Simele sifike ngaphambi kwengoma nomthandazo wokuvula ukuze samkele iindwendwe nokuze siphulaphule lonke ucwangciso. Sonke kuquka iindwendwe siya kungenelwa xa sihambisana nesithethi. Okubaluleke nangakumbi kukuba, ukubakho kwethu eSikhumbuzweni kuya kubonisa uxabiso esinalo oluphuma entliziyweni, ibe kuya kubonisa ukuba siyawuthobela umyalelo kaYesu othi: “Oku kwenzeleni ukundikhumbula.”—1 Kor. 11:24.
^ isiqe. 9 Omnye umphengululi waseJamani uHeinrich Meyer wathi: “Ekubeni umzimba kaYesu wawusaphila, ibe negazi lakhe lingekaphalali kumel’ ukuba akukho namnye kubapostile bakhe owayenokucinga ukuba utya yaye usela umzimba negazi leNkosi lokoqobo, [ngoko] uYesu wayengenakuthanda ukuba amazwi akhe aqondwe phosakeleyo.”